**Fr1, Proemio**

Ci commence li livres du *Grant Caam*, qui parole de la *Grant Ermenie*, de *Persse* et des *Tartars* et d’*Ynde* et des granz merveille[s] qui par le monde sont.

**[1]** Pour savoir la pure verité des diverses regions du monde, si prenez cest livre [et le faites lire]: si trouverez les grandesimes merveilles qui [y] sont escriptes [de] la *Grant Hermenie* et de *Persse* et des *Tartas* et d’*Ynde* et de maintes autres provinces, si comme nostre livres [vous] contera tout par ordre [apertement] des que mesires *Marc Pol*, sajes et nobles sitoiens de *Venice*, raconte pour ce que il les vit; mais auques il y a choses qu’il ne vit pas, mais il [l’] entendi d’ommes certains par verité. **[2]** Et pour ce, metrons nous les choses veues pour veues, et l’entendue pour entendue, a ce que nostre livre soit vrais et veritables, sanz nule mençonge.

**[3]** Et chascuns qui ce livre orra ou lira le doi[e] croire, pour ce que toutes sont choses veritables, car je vous fais a savoir que, puis que Nostre Sire Diex fist *Adam*, [nostre] premier pere, ne fu onques homme de nul[e] generacion qui tant seust ne cerchast des diverses parties du monde comme cestui mesire *Marc Pol* en sot. **[4]** Et pour ce pensa que ce seroit granz maus se ce ne feist metre en escrit ce que il avoit veu et oÿ par verité, a ce que l’autre gent que ne l’ont veu ne oÿ le sachent par cest livre. **[5]** Et si vous di qu’il demoura a ce savoir en ces diverses parties bien .XXVI. ans.

**[6]** Lequel livre, [puis demourant] en la carsere de *Gene*, fist retraire par ordre par mesire *Rasta pysan*, qui en cele meïsmes prison estoit au temps que il couroit de Crist .MCCXCVIII. anz de l’Incarnation.