**Fr2, Proemio**

|3c| **[1]** Pour savoir la pure verité des diverses regions du monde, si prenés ce livre et le faites lire: si y trouverés les grandismes merveilles qui y sont escriptes de la *Grant Hermenie* et de *Perse* et des *Tartars* et d’*Inde* et de maintes autres prouvinces, si com nostre livres vous contera tout par ordres appartenant de quoi messires *Marc Pol*, sages et nobles citoiens de *Venisse* raconte, pource que il les vit; mais auques y a de choses que il ne vit pas, mais il l’entendi d’ommes certains par verité. **[2]** Et pour ce metrons les choses veues pour veues, et l’entendue pour entendue, a ce que no|3d|stre livre soit droit et veritables sanz nulles mensonges.

**[3]** Et chascuns qui ce livre oïra ou lira le doie croire, pource que toutes sont choses veritables, car je vous faiz savoir que, puis que Nostre Sires Dieus fist *Adam*, nostre primier pere, ne fu onques homme de nulle generation qui tant sceust ne cerchast des diverses parties du monde et des grans merveilles comme cestui messires *Marc Pol* en sot. **[4]** Et pour ce pensa que trop seroit grans maus se il ne feïst metre en escript ce que il avoit veu et oï par verité, a ce que les autres gens qui ne l’ont veu ne oÿ le sachent par cest livre. **[5]** Et si vous di qu’il demoura a ce savoir en ces diverses parties bien .XXVI. ans. **[6]** Lequel livre puis, demorant en la carsere de *Jenes*, |4a| fist retrere par ordre a messire *Rusta* *pisan*, qui en cele meisme prison estoit au temps que il couroit de Crist .M.CC.LXXXXVIII. ans de l’Incarnation.