**VA, 1**

Del prolago: sì come misier *Nicollò* e misier *Mafio Pollo*, zitadini de *Veniexia*, andò inprimamente in *Chostantinopolli*, e dapuo’ in *Soldania*, e possa là dove era *Barcha Achaan*; e molte altre cosse.

|6r| **[1]** Signori re, duchi, marchexi, chonti, chavalieri, prinzipi et baroni, et tuta zente a chui dileta de saver le diversse zenerazion de zente e dei regniami del mondo, tolé questo libro e fate-llo lezer. **[2]** Et qui troverete tute le grandisime meraveie et diversitate della *grande Armenia*, de *Persia*, *Tartaria* e de *India* et de molte altre provinzie. **[3]** Et questo libro ve chonterà per ordine sì chome misier *Marcho Polo*, nobelle et savio zitadin de *Veniexia*, à rezitado segondo che lui medemo vide chon i suo’ hochi.

**[4]** Ben chonta in questo libro molte cosse ch’el non vide, ma ello le intexe da savii homeni e degni de fede; e però meterà le chosse vezude per vezuda, e le aldide per aldida, azò che ’l nostro libro sia drito e veraze e senza reprension niuna; nì nonn è nostra intenzion de rezitar né de scriver chossa che non sia veraxia.

**[5]** E sapiate veramente che nostra chreenza si è, dapo’ che ’l nostro Segnior Dio chreò *Adam*, nostro primo padre, ch’el non fo nesuno homo, nì cristian nì pagan, nì altra zente del mondo che tanto vedesse e zerchasse delle diverse parte del mondo e meraveie chome à fato questo misier *Marcho Pollo*. **[6]** E questa è la chaxione per che el se mosse a far scriver questo libro: perché el pareva a llui ch’el fosse gran mal e grande reprensione che chusì grande e stranie chosse e meraveie non fosseno dite e sapute dale giente per le diversse parte del mondo, e non fosseno messe in perpetual memoria. **[7]** A saver queste chosse el stete in quele parte del mondo ben ani XXVI.

**[8]** E siando in charzere a *Zenova*, alora se fè’ scriver questo libro a misier *Ristazo da Pixa*, lo qual era prixion chon esso lui: lui lo redusse in scritura, e questo fo ano domini MCCXCVIII.