**Fr1, 10**

Ci devise le .X. chapitre comment les .II. freres se partirent de *Venise* et menerent avec eulz *Marc*, le filz de mesire *Nicolo*, pour mener le avec eulz au *Grant Caan*.

**[1]** Quant les .II. freres orent atendu tant comme vous avez oÿ, et veoient que Apostoile ne se faisoit, si distrent que il porroient trop demourer por retourner au *Grant Caam*. **[2]** Si se partirent de *Venisse* et enmenerent *Marc*, et s’en tournerent droit en *Acre* et trouverent le dit legat. **[3]** Si parlerent assez a lui de ce fait et lui [demanderent congié] d’aler en *Jherusalem* pour avoir de l’huile de la lampe du Sepulcre pour porter avec eulz au *Grant Caam*, si comme il lor ot commandé. **[4]** Le legat lor donna congié. **[5]** Si se partirent d’*Acre* et s’en alerent en *Jherusalem* et orent de l’uile de la lampe du Sepulcre, et s’en retournerent encore en *Acre* au legat et li distrent que «puis que Apostoile n’est, nous voulons retourner au *Grant Sire*, car trop avons huimais demouré et avons assez attendu.» **[6]** Et le legat lor dist: «Depuis que vous voulez retourner, il me plaist bien.» **[7]** Si fist faire ses lettres pour envoier au *Grant Caam*, qui tesmoingnoient que les .II. freres estoient bien venu pour acomplir sa besoingne, mais pour ce que Apostoile ne pooient avoir, ne l’avoient peu faire.