**Fr2, 10**

Comment les .II. freres se partirent de *Venisse* et menerent avec euls *Marc*, le filz de messire *Nicolas*, por mener avec euls au *Grant Kaam.* .X.

**[1]** Quant les .II. freres orent atendu tant com vous avez ouÿ, et veoient que Apostoille ne se faisoit, si distrent que il porroient trop demourer huimais pour retorner au *Grant Kaam*. **[2]** Si se partirent de *Venisse* et enmenerent ‹*Marc*, et s’en retornerent droit en *Acre* et troverent› le dit legat. **[3]** Si parlerent assez a li de ce fait et li demanderent congié d’aler en *Jherusalem* pour avoir de l’uille de la lampe du Sepulcre, pour, avec euls, ‹porter› au *Grant Kaam*, si com il leur avoit commandé. **[4]** Le legat leur donna congié; si se partirent d’*Acre* et alerent en *Jherusalem*, et orent de l’uille de la lampe du Sepulchre. Et s’en retornerent enco|re |6a| en *Acre*, au legat, et li distrent: «Puisque nous ne veons que Apostoilles n’est faiz, nous voulons retorner au *Grant Kaam*, car trop avons desor{e}smés demouré et avons assez atendu». **[6]** Et le legat leur dist: «Despuis que vous voulez retorner, il me plest bien». **[7]** Si fist faire ces lectres, pour envoier au *Grant Kaam*, qui tesmoignoient comment les .II. freres estoient bien venu pour acomplir son commandement, mais, pource que Apostoille n’i avoit, ne l’avoient peu faire.