**Fr2, 11**

Comment les .II. freres, et *Marc* avec euls, se partirent d’*Acre*. .XI.

**[1]** Quant les .II. freres orent les lectres du legat, il se partirent d’*Acre* pour retorner au *Grant Kaam*, et s’en vindrent a *Laras*. [2] Et quant il furent la venu, il ne demoura gaires que cesti legat dit devant fu esleu a Pape en *Acre* et s’appeloit Pape *Gregoire de Plaisance*, de quoi les .II. freres orent moult grant joie. Et seur ce, leur vint a *Laras*, de par le legat qui Papes estoit, uns messages qui leur dist de par l’Apostoille que il n’alassent plus avant, ains retornassent en *Acre* a lui maintenant. **[3]** Et que en diroie je? **[4]** Le roy d’*Ermenie* leur fist a‹r›me{ne}r une galie, aus .II. freres messages, et les envoia en *Acre* au Pape.