**Fr1, 12**

Ci dit le .XII. chapitre comment les .II. freres vindrent a l’Apostoile.

**[1]** Quant il furent venu en *Acre* moult hou noureement, si alerent devant le Pape et s’umilierent moult vers lui. **[2]** Li [Papes] les reçut a moult grant hounour et a moult grant feste et a moult grant joie, et leur donna sa beneïson. **[3]** Aprés leur donna .II. freres preescheurs que il deussent aler avec eulz au *Grant Sire* pour fournir la besoingne, et sanz faille il estoient a celui temps les plus sages clers qui fussent. **[4]** Li uns avoit non frere *Nicole de Viscence*, et l’autre frere *Guillaume de Triple*. **[5]** Et leur donna [ses] previleges et ses chartres de sa messagerie que il remandoit au *Seignour*. **[6]** Et quant il orent receu ce que il devoient, si pristrent congié du Pape, et leur donna sa beneïçon, et s’en partirent tuit .IIII. ensamble d’*Acre* et avec euz *Marc*, le filz mesire *Nicholo*, et s’en alerent a *Laias*.

**[7]** Et quant il furent la venu, adont *Bendocquedar*, *soudan* de *Babiloine*, entra en *Hermenie* atout grant ost de *Sarrazins*, et fist moult grant domage par les contrees. **[8]** Et furent ces dis messages en moult grant aventure d’estre mors ou pris, si que quant li doi frere preescheours virent ce, si orent moult grant paour d’aler avant et distrent qu’il ne vouloient plus aler avant. **[9]** Il donnerent a mesire *Nicolo* et a mesire *Mafe Pol* toutes les chartres et tous les previleges que il avoient, et se partirent d’eulz, et s’en alerent avec le Maistre du Temple.