**Fr2, 12**

Comment les .II. freres vindrent a l’Apostoille. .XII.

**[1]** Et quant il furent venu en *Acre*, moult honnoureement, si alerent devant le Pape et s’umelie|rent|6b| moult vers lui. **[2]** Le Pape les re[ç]ut a moult grant honneur et leur fist moult grant joie et grant feste, et leur donna sa beneï[ç]on. **[3]** Aprés leur donna .II. freres prescheeurs pour aler au *Grant Sire* pour fournir la besoigne; et, sanz faille, il estoient les plus sages clers qui a celui temps feussent: l’un avoit non frere *Nicole de Visence*, et l’autre frere *Guillaume de Triple*. **[5]** Et leur donna ses privileges et ses chartres de la messagerie que il remandoit au *Grant Seigneur*. **[6]** Et quant il orent receu ce que il devoient, si pristrent congié du Pape et sa beneï[ç]on, et s’en partirent tuit .IIII. ensamble d’*Acre*, et, avec euls, *Marc* le filz a messire *Nicolas*, et s’en alerent a *Laraz*. **[7]** Et quant il furent la venu, adonc *Bandorquedar*, *sodain* de *Babilonie*, entra en *Hermenie* avec grant ost de *Sarrasins*, et fist moult grant damages par les contrees; et furent ces diz messages en grant aventure d’estre mort ou pris: si que, quant les .II. freres prescheeurs virent ce, si orent moult grant poour d’aler avant. **[9]** Il donnerent a messire *Nicolas* e a messire *Mafé* toutes les chartres et touz les privileges que il avoient et se partirent d’euls et s’en alerent avec le Maistre du Temple.