**Fr1, 14**

Ci dit le .XIIII. chapitre comment mesire *Nicole* et mesire *Mafe* et *Marc* alerent devant le *Grant Caan*.

**[1]** Que vous en diroie je? **[2]** Quant li doi freres et *Marc* furent venu en cele grant cité, si s’en alerent au maistre palais, la ou il trouverent le *Grant Seignour* a moult grant compaignie de barons. **[3]** Il s’agenoullierent devant lui et s’umelierent tant comme il porent. **[4]** Le *Seignour* les fist drecier en estant et les reçut moult hounourablement et leur fist moult grant joie et moult grant feste, et leur demanda moult de leur estre et comment il l’avoient puis fait. **[5]** Il respondirent que il l’ont moult bien fait puis que il [l’]ont trouvé sain et haitié. **[6]** Adont li presenterent les previleges et les chartres que il avoient de par l’Apostoile, desqueles il ot grant joie, puis li donnerent la sainte huile du Sepulcre, et fu moult liez et l’ot moult chier. **[7]** Et quant il vit *Marc* qui estoit jones bachelers, si demanda qui il estoit. **[8]** «Sire, fait son pere mesire *Nicolo*, il est mon filz et vostre homme». **[9]** «Bien soit il venuz, fait li *Grans Sires*.» **[10]** Et pour quoi vous en ferai je lonc conte? **[11]** Sachiés qu’il y ot fait a la court du *Seignour* moult grant feste de leur venue, et moult estoient bien servis et hounourez de touz, et demourerent en la court avec les autres barons.