**Fr1, 15**

Ci devise le .XV. chapitre comment le *Seignor* envoia *Marc* pour son message.

**[1]** Or avint que *Marc*, le filz monseignour *Nicolo*, aprist si bien la coustume des *Tatars* et lor langage et lor lettre et lor archier que ce fu merveilles. **[2]** Et sachiez vraiement, il sot en pou de temps de pluseurs langages et sot de .IIII. lettres de lor escriptures. **[3]** Il estoit sages et pourveanz en toutes choses, si que pour ce le *Seignour* li vouloit moult grant bien, si que quant le *Seignour* vit qu’il estoit si sages et de si biau portement, si l’envoia en son message en une terre que bien y avoit .VI. mois de chemin.

**[4]** Li jones baceler fist bien son message et sagement, et pour ce qu’il avoit pluseurs foiz veu et seu que le *Seigneur* envoioit ses messages par diverses parties du monde, et quant il retournoient, [il] ne li savoient autre [chose] dire que ce pour quoi il estoient alé, si les tenoit touz a folz et a ni ces et leur disoit: «Je ameroie miex a oïrles nouveles choses et les manieres des diverses contrees que ce pour quoi tu es alez», car moult desirroit a entendre [estranges choses], si que pour ce, alant et venant, y mist moult s’entente de savoir de toutes diverses choses selonc les contrees, a ce que a son retour le puisse dire au *Grant Caan*.