**Fr2, 15**

Comment le *Seigneur* envoia *Marc* pour son message. .XV.

**[1]** Or avint que *Marc*, le filz messire *Nicolas*, aprist si bien la coustume des *Tartars* et leur languages et leur lectres et leur archerie que ce fu merveilles, car sachiez vraiment: il sot em poi de temps pluseurs languages et sot de .IIII. lectres de leur escriptures. **[2]** Il estoit sages et porveans en toutes choses, si que pour ce le *Seigneur* li vouloit moult grant bien. Si que, quant le *Seigneur* vit que il estoit si sages et de si biau et bon portement, si l’envoia en .I. message en une terre ou bien avoit .VI. mois de chemin. **[3]** Le joenne bacheler fist sa messagerie bien et sagement; et por ce que il avoit veu et seu pluseurs |7a| foiz que le *Seigneur* envoiet ses messages par diverses parties du monde, et quant il retournoient, il ne li savoient autre chose dire que ce pour quoy il estoient alé, si les tenoit touz a folz et a nices, et leur disoit: «Je ameroie miex ouïr les nouvelles choses et les manieres des diverses contrees que ce pour quoi il sont alé», car moult se del[eit]oit a entendre estranges choses: si que, pour ce, en alant et retornant, il mist moult s’entente de savoir de toutes diverses choses selonc les contrees, que a ce, a son retour le peust dire au *Grant Kaam*.