**Fr1, 16**

Ci dit le .XVI. chapitre comment *Marc* retourna de son message.

**[1]** Quant *Marc* fu retournez de son message, si s’en ala devant le *Seignour* et li conta tout l’afaire pour quoi il estoit alez, et moult y avoit bien achevé toute sa besoingne. **[2]** Puis li conta toutes les nouveles et toutes les estranges choses que il avoit veu et seu bien et sagement, si que le *Seignour* et touz ceulz qui l’oïrent le tindrent a merveilles et distrent: «Se cilz jones homs vit, il ne puet faillir a estre homme de trop grant senz et de grant valeur», si que pour ce des lors en avant il fu apelez mesire *Marc Pol*, et ainsi le nommera des ore mais nostre livre, car c’est bien raisons.

**[3]** Aprés ce demoura le dit mesire *Marc Pol* entour le *Seigneur* bien .XVII. anz, toutes foiz alan de ça et de la en ses messages par diverses contrees, la ou le *Seignour* l’envoioit. **[4]** Et [il], comme sages et connoissans toute la maniere du *Seigneur*, se penoit moult de savoir et d’entendre toutes choses qu’il cuidoit qui pleussent au *Grant Caan*, si que a [ses retornees] li contoit tout [ordoneement], si que pour ce le *Seignour* l’amoit moult, et li plaisoit moult. **[5]** Et por ceste raison le mandoit il plus souvent en toutes ses grans besoingnes et les plus lontaignes, et il le faisoit bien et sagement toutes fois, la Dieu merci, de quoi le *Seignour* l’ama moult et li faisoit moult grant hounor et le tenoit pres de lui, [si] que plusours barons en avoient envie grant. **[6]** Et ceste fu la raison pour quoi le dit [mesire] *Marc* en sot plus et en vit des diverses contrees du monde que nul autre homme. **[7]** Et seur tout ce metoit il moult s’entente a savoir et a espier et a enquerre pour raconter au *Grant Seignour*.