**Fr2, 16**

Comment *Marc* retourna de sa messagerie. .XVI.

**[1]** Quant *Marc* fu retourné de sa messagerie, si s’en ala devant le *Seigneur* et li denon[ç]a tout le fait pour quoi il estoit alez et comment il avoit bien achevé toute sa besoigne. **[2]** Puis li conta toutes les novissetés et toutes les estranges choses que il avoit veu et seu bien et sagement, si que le *Seigneur*, et touz ceulz qui l’oïrent, si furent merveillés, et distrent: «Se ces joennes homs vit, il ne puet faillir qu’il ne soit homs de grant sens et de grant valours!», que pour ce, depuis en avant, fu il appellez messire *Marc Pol*, et ainssi le nommera des ore mes ce nostre livre, car c’est bien raison.

**[3]** Aprés ce, demoura messire *Marc Pol* entour le *Seigneur* bien .XVII. ans, toute foiz alant et venant de [ç]a et de la en messagerie par diverses contrees |7b| la ou le *Seignor* l’envoioit. **[4]** Et il, comme sages et congnoissans toute la maniere du *Seigneur*, se penoit moult de savoir et de entendre toutes choses que il cuidoit que il pleussent au *Grant Kaam*, si que, a ses retornees, il contoit tout ordeneement, si que pour ce le *Seigneur* l’amoit moult et moult li plesoit. **[5]** Et, pour ceste cause, l’envoiet il plus souvent en toutes ses grans messageries, et bones et les plus loinstiegnes. **[6]** Et il le faisoit toutes foiz bien et sagement, la Dieu merci. **[7]** De quoi le *Seigneur* l’ama moult et li faisoit moult grant honneur et le tenoit si prés de soy que pluseurs barons en avoient grant envie: et ce fu la choison pour quoi le dit messire *Marc* en sot plus et en vit, des diverses contrees du monde, que nul autre homme; et seur touz il metoit il moult s’entente a savoir et a espier et a enquerre pour raconter au *Grant Seigneur*.