**Fr1, 17**

Ci devise le .XVII. chapitre comment mesire *Nicolo* et mesire *Mafe* et *Marc* [demanderent] congié au *Seigneur*.

**[1]** Quant les .II. freres et *Marc* orent demouré avec le *Seignour* tant com vous avez oÿ, si penserent entr’eulz de retourner en lor contrees, car bien en estoit hui mais tans. **[2]** Il demanderent pluseurs fois congié au *Seignour* [en] priant li moult doucement, mais il les amoit tant et les tenoit si volentiers entour lui que il ne leur vouloit respondre pour riens du monde.

**[3]** Or avint que en celle saison morut la roÿne *Bolgata*, la femme *Argon*, le *seignour du Levant*, et laissa en son testament que nule ne pense jesir sus [sa] chaiere ne estre femme d’*Argon* se ne fust de son lignage d’elle, si que *Argons* prist .III. barons qui [se] nommoient ainsi: le premier *Eulatay*, le secont *Apusca*, le tiers *Coia*, et les envoia ses messages au *Grant Caam* avec moult bele compaignie, que il li deust envoier une dame qui fust du lignage *Bolgara* la roÿne, sa femme qui morte estoit, pour marier soi.

**[4]** Et quant [ces].III. baron furent venu au *Grant Caan*, si [li] distrent lor message et ce por quoi *Argons* les avoit envoiez. **[5]** Le *Grant Caan* les reçut hounourablement et leur fist grant joie et grant feste, puis [manda] une dame qui avoit non *Cogatra*, qui estoit du lignage a celle roÿne [*Bolgara*] qui morte estoit, et estoit jone de .XVII. anz, moult bele dame et avenant. **[6]** Et quant elle fu venue, si dist aus .III. barons que ceste estoit celle qu’il demandoient. **[7]** Et cil respondirent qu’il leur plaisoit bien.

**[8]** Et en tant [retourna] mesire *Marc* d’*Ynde*, qui estoit alez pour embostioz le *Seignour*, et conta les diversitez qu’il avoit veues en son chemin et comment il estoit alez par diverses mers. **[9]** Et les trois barons, qui orent veu monseignour *Nicolo* et mesire *Mafe* et mesire *Marc*, [qui] estoient latins et sages homme, s’en furent moult esmerveillié, si penserent entr’eulz de mener les avec euls, car lor entendement estoit de retourner en leur paÿs par mer pour la dame, pour le grant travail qui est a cheminer tant par terre. **[10]** Et d’autre part, il les menerent volentiers avec eulz pour ce que il savoient que il avoient veu et cherchié moult de la *mer d’Ynde* et de celes contrees par la ou il devoient aler, et proprement mesire *Marc*.

**[11]** Si alerent au *Grant Caan* et li demanderent en grace que il mandast avec euls les .III. barons latins car il vouloient retorner par mer. **[12]** Le *Seignour*, qui tant amoit les .III. *Latins* com je vous ai conté, a grant envi[s] [le] fist et donna congié aus .III. *Latins* que il deussent aler avec ces .III. barons por compaignier la dame aussi.