**Fr2, 17**

Comment messire *Nicolas* et messires *Maffé* et *Marc* demanderent congié au *Seigneur*. .XVII.

**[1]** Quant les .II. freres et *Marc* orent demouré avec le *Seigneur* tant com vous avez oÿ, si penserent entr’eus de retourner en leur contrees, car bien en estoit desormais temps. **[2]** Il demanderent pluseurs foiz congié au *Seigneur*, et priant lui moult doucement: mes il les amoit tant et les tenoit si volentiers en tour lui que il ne leur vouloit donner congié pour riens |7c| du monde.

**[3]** Or avint que en celle saison morut la royne *Bolgara*, la fame *Argon*, le *seigneur du Levant*; et lessa en son testament que nulle dame ne poïst seïr en sa chaiere ne estre fame d’*Argon* se ne fust de son lignage, si que *Argon* prist .III. de ces barons que on nommoit ainssi: le premier *Oulatay*, le secont *Apusca*, le tiers *Coia*; et les envoia en son message au *Grant Kaam*, avec moult bele compaignie, qu’il li deust envoier une fame qui fust du lignage de la royne *Bolcara*, sa fame, qui morte estoit, pour soi marier. **[4]** Et quant ces .III. barons furent venuz au *Grant Kaam*, si li dirent leur messagerie et ce pour quoi il estoient la venu. **[5]** Le *Grant Kaam* les re[ç]ut honnorablement et leur fist grant joie et grant feste. Puis envoia pour une dame qui avoit a non *Cogatra*, qui estoit du lignage a cele royne *Bolcara* qui morte estoit. Et estoit joenne de .XVII. ans, moult bele dame et avenant. **[6]** Et quant elle fu venue, si dist ans .III. barons que ceste estoit celle que il demandoient. **[7]** Et cil respondirent que il leur plaisoit bien.

**[8]** Et, entretant, retorna messire *Marc* d’*Inde*, qui estoit alez pour embasaour du *Seigneur*, et conta les diversités que il avoit veues en son chemin et comment il estoit alez par moult diverses mers. **[9]** Et les .III. barons, qui orent veu messire *Nicole* |7d| et messire *Maffé* et mesire *Marc* qui estoient latins et sages hommes a grant merveilles, et si pensserent entr’euls de mener les avec euls, car leur entente estoit de retourner en leur païs par mer, pour la dame, pour le grant travail qui est a cheminer tant par terre. **[10]** Et d’autre part il les menerent volentiers avec euls pource que il savoient que il avoient veu et seu et cerchié moult de la *mer d’Inde* et de ces contrees par la ou il devoient aler, et proprement messire *Marc*. **[11]** Si alerent au *Grant Kaam* et li demanderent en grace que il envoiast avec euls les .III. *latins* car il vouloient retorner par mer. **[12]** Le *Seigneur*, qui tant amoit ces .III. *latins*, comme je vous ai conté, a moult grant poine le fist et donna congié aus .III. *latins* que il deussent aler avec les .III. barons, et pour compaignier la dame aussi.