**L, 15**

Quomodo domini *Nycholaus*, *Mapheus* et *Marchus* habuerunt licentiam recedendi.

**[1]** Postquam autem tanto tempore permanserunt in curia *Magni Canis*, domini *Nycholaus* et *Mapheus*, patrio amore constricti, consideraverunt ad propria revenire; licentia‹m› ergo multociens requisita‹m›, quia ipsos *Magnus Canis* maxime diligebat, duriter poterant impetrare. **[2]** Accidit tunc temporis tres nobiles viros ambaxiatores *Argon*, *domini tunc* *Tartarorum Orientis*, ad *Magni Canis* curiam pervenisse, quorum nomina erant *Oulathay*, *Apuscha* et *Coya*. **[3]** Retulerunt hii *Magno Cani* *Balgana*, uxorem *Argon*, esse mortuam: que testando imposuerat marito quod nullo modo aliquam assumeret in uxorem nisi de ipsius domine propria stirpe foret; querebant ergo competentem dominam eis dari, quam ad *Argon* conducerent pro uxore, que esset de dicta linea parentele. **[4]** *Magnus ergo Canis*, quesitum adimplere desiderans, nobilem .17. annorum dominam eis representari fecit, nomine *Cogatim*, dicens: «Hanc ad dominum vestrum ferte, que est ex parentela quesita: quare sumat ipsam securiter in uxorem». **[5]** Interim dominus *Marchus Paulo* de *India* reversus est, et quia extraneas provincias diversaque maxima pertransivit multa referebat miranda. **[6]** Ambaxiatores ergo predicti, cognoscentes dominos *Nycholaum* *Mapheum* et *Marchum* latinos esse, in animo firmaverunt eos in ‹hoc› itinere sibi comites habere velle pro posse. Hoc |3bis| ‹ergo› *Magno Kani* pro maxima gratia quesiverunt, fuitque – et licet valde duriter – impetratum.