**VA, 7**

Chome i anbasiatori de uno re vene ala chorte del *Gran Chaan* e domandò per grazia al signior che quel misier *Nicollò*, *Mafio* e *Marcho* andasse con loro.

**[1]** Quando misier *Nicolò* e misier *Mafio* e misier *Marcho* fo stati in la chorte del *Gran Chan* tanto chome ò dito de sopra, egli domandò piuxor fiade parolla al signior de poder tornar a sua tera, ma tanto era l’amor ch’ell li aveva ch’el non li volea dar chonbiado né parolla che i se ne andasse.

**[2]** Qui erano in quel tenpo che morì una regina d’*India* che aveva nome *Balchana* e ’l marito aveva nome re *Argon*. **[3]** Quella regina aveva ordenato in suo testamento che ’l re non se podesse maridar se non de quella chaxa de quella regina *Balchana*. **[4]** De che *Argon* sì mandò tre suo’ anbasiatori, gran baroni, molto granmentre e chon gran chonpagnia al *Gran Chaan*, a pregar ch’el li dovesse mandar una donzella del parentado de *Balchana*, la qual dovesse eser sua moglier. **[5]** L’uno de questi baroni avea nome *Onbatai*, el segondo *Apascha*, el terzo *Choila*. **[6]** Quando egli àveno fato la anbasiata del suo segnior, lo *Gran Chan* li fexe grande onor, e po’ fè’ vegnir una donzella davanti de ssi de quel parentà che i voleano, che aveva nome *Gogatin* ed era de XVII ani e molto bella dona. **[7]** E disse a quelli baroni: «Questa è quella che vui andé zerchando». **[8]** E li baroni, quando i àveno udita la parolla, fono molto lieti e chontentisimi. **[9]** E siando questi baroni a chorte, missier *Marcho* zonsse ch’el vegniva d’*India* d’una anbasiaria. **[10]** E lli baroni, vedando missier *Nicollò* e misier *Mafio* e misier *Marcho*, e chogniosando ch’elli erano latini e cusì vallenti homeni, e aldando ch’elli aveano voluntà de partir-sse, domandà per grazia al *Gran Signior* che i lli desse in soa conpagnia, ché ’lli andaseno seguri per mar chon quella dona. **[11]** Sì che lo *Grande Chaan* disse alle fin de far ziò ch’elli volleano, e mostrò che molto li agravasse.