**Fr1, 18**

Ci dit le .XVIII. chapitre comment les .II. freres et mesire *Marc* se partirent du *Grant Caan*.

**[1]** Et quant le *Seigneur* vit que les .II. freres et mesire *Marc* se devoient partir, si les fist touz .III. venir devant lui et leur donna .II. tables d’or de commandement que il fussent franc par toute sa terre et, la ou il alaissent, deussent avoir leur despens pour eulz et pour toute leur maisnie de tout quanqu’il seussent commander, et lor encarga en message a parler a l’Apostoile et au roy de *France* et au roy d’*Engleterre* et au roy d’*Espaigne* et aus autres roys de la Crestienté. **[2]** Puis leur fist appareillier .XIIII. nez, lesqueles avoient chascune .III[I]. arbres et maintes fois aloient a .XII. voiles. **[3]** Et vous porroit l’en bien conter comment, mais pour ce que trop longue matiere est, ne le vous conterai pas ore, mais avant, quant lieu et tans en sera.

**[4]** Et quant les nez furent appareillies, et les .III. barons et la dame et les .II. freres et mesire *Marc* pristrent congié au *Grant Caan* et se recueillirent ens es nez a moult grant gent, et orent les despens du *Seignour* pour .II. ans. **[5]** Puis se mistrent en la mer et nagierent par .III. mois, tant que il vindrent [a] une ille qui siet vers midi, qui a non *Java*, en laquelle ille a maintes merveilles, lesqueles nous vous conterons ça avant tout apertement. **[6]** Puis se partirent de l’isle et nagerent parmi la grant *mer d’Ynde* bien .XVIII. mois avant que il venissent la ou il devoient, et trouverent maintes merveilleuses choses que nous conterons ça avant.

**[7]** Et quant il furent la venu, il trouverent que *Argon* estoit mort; dont la dame fu donnee a *Taxan* son filz. **[8]** Et sachiez sanz faille que quant il entrerent en mer, il furent bien .V[I]. cens personnes, sanz les mariniers. **[9]** Tuit morurent que il n’eschaperent que .XVIII. Il troverent que la seignourie tenoit *Chiaco*. **[10]** Il li recommanderent la dame et firent tout leur message et tout l’afaire que le *Grant Seigneur* leur avoit commandé pour la dame. **[11]** Il pristrent congié et se mistrent a la voie. **[12]** Et avant qu’il se partissent, *Cogatin*, la dame, leur donna .IIII. tables d’or de commandement, les .II. de jerfaut et l’une de lyon et l’autre estoit plaine, qui disoit en leur lettre que ces .III. messages fussent hounourez et servis par toute sa terre comme son cors meïsmes et que chevaus et toute despense et toute [escorte] leur fussent donnez. **[13]** Et tout ainssi leur fu fet, car il orent par toute sa terre toutes choses besoingnables bien et largement, car je vous di sanz faille que maintes fois leur estoient donnez .CC. hommes a cheval et plus et mains selonc ce que besoing leur estoit a aler seurement.

**[14]** Et que vous diroie je? **[15]** Quant il se furent partis, si chevauchierent tant par lor journees que il furent venuz a *Trapesonde* et puis vindrent en *Constentinnoble*, [et de *Constentinnoble*] a *Negrepont*, [et] de *Negrepont* a *Venise*. **[16]** Ce fu a .MCCXCV. anz de l’Incarnation Nostre Seigneur.

**[17]** Or puis que je vous ai conté tout le fait du prologue, ainsi com vous avez oÿ, si commencerai LE LIVRE DU DEVISEMENT DES DIVERSITEZ que mesire *Marc* trouva.