**Fr2, 18**

Comment les .II. freres et messire *Marc* se partirent du *Grant Kaam*. .XVIII.

**[1]** Et quant le *Seigneur* vit que les .II. freres et messire *Marc* s’en devoient partir, si les fist venir touz trois devant soy, et leur donna .II. tables d’or de commandement que il fussent franc par toute sa terre et, que la ou il assaissent, que il eussent leur despens pour aus et pour toute leur mesnie de tout quanque il seussent commander; et leur encharga messagerie a l’Apostoille, et au roy de *France* et au roy d’*Engleterre* |8a| et au roy d’*Espaigne* et aus autres roys de Crestienté. **[2]** Puis leur fist appareillier .XIIII. nes, lesqueles avoient chascune .IIII. arbres et maintez foiz aloient a .XII. voiles;et vous pourroie bien conter comment, mes, pource que trop seroit longue matiere, ne le vous conteré pas ore, mes avant, quant temps et lieu en sera.

**[3]** Et quant les nes furent appareilliees, les .III. barons et la dame et les .II. freres et messire *Marc* pristrent congié au *Grant Kaam* et se recueillirent en leur nes, a moult grant gent, et leur despens du *Seigneur* pour .II. ans.

**[4]** Il se mistrent en la mer et nagerent bien .III. mois, tant que il vindrent a une ille qui est devers midi, qui a non *Java*, en laquelle ylle a maintes merveilles, lesquelles nous vous conterons [ç]a avant tout appertement. **[5]** Puis se partirent de celle ylle et nagerent par la *mer d’Ynde* bien .XVIII. moys, avant que il fussent venu la ou il devoient. **[6]** Et trouverent maintes merveilleuses choses que nous trouverons ci avant. **[7]** Et quant il furent la venu, si trouverent que *Argon* estoit mors, dont la dame fu donnee a *Casan* son filz. **[8]** Et sachiez sanz faille que, quant il entrerent en mer, il furent bien .VI. cenz personnes, sanz les maronniers: tuit morurent, qu’il n’en eschapa que .XVIII. **[9]** Il trouverent que la seignorie tenoit *Chiato*. **[10]** Il li recom|manderent |8b| la dame et firent toute leur messagerie. **[11]** Et quant les .II. freres et messire *Marc* orent fait leur messagerie et tout l’afaire que le *Grant Seigneur* leur avoit commandé pour la dame, il pristrent congié et se partirent et se mistrent a la voie. **[12]** Et avant qu’il se partissent, *Cogara* la dame leur donna .IIII. tables d’or de commandement: les .II. de jerfaus et l’une de lyons; et l’autre estoit plaine, qui disoit en leur lettre que ces .III. messages fussent honneuré et servi par toute sa terre comme son cors meismes, et que chevaus et toutes despenses et touz cous leur fussent donnez. **[13]** Et certes einsi leur fu il fait, car il orent par toute sa terre toutes choses besoignables bien et largement, car je vous di sanz faille que maintes foiz leur estoit donnez .CC. hommes a cheval, et plus et mains selonc que besoins leur estoit a aler seurement. **[14]** Et que vous en diroie je? **[15]** Quant il se furent parti, si chevauchierent tant par leur journees que il furent venu a *Trapesonde*; et puis vindrent a *Costentinoble*, et de *Costentinoble* a *Negrepont*; et de *Negrepont* a *Venisse*. **[16]** Et ce fu a .M.CC.IIIIXX.XV. ans de l’Incarnation de Crist.

**[17]** Or, puis que je vous ai conté tout le fait du prologue, einssi com vous avez ouy, si commenceray le livre du devisement des diversités que messire *Marc* trova.