**L, 16**

Quomodo venerunt per *mare Indie* usque ad *Argon*, postea *Venetias*.

**[1]** Cum autem predicti domini recedere deberent, *Magnus Canis* tabulam unam auream dari fecit in qua continebatur ipsos per omnes eius provincias ab omni onere liberos et exemptos esse debere, et insuper expensas pro se suaque comitiva gratis habere. **[2]** Commisit eciam eis ambaxiatas multas pape, videlicet regi *Francorum*, regi *Hyspanie* et reliquis *christianorum* regibus. Fecit eciam *Magnus Canis* naves .18. preparari quarum quelibet quatuor habebat arbores, et eis pro duobus annis victualia poni fecit. **[3]** Dominam vero cum ambaxiatoribus et cum decenti societate in navi positam predictis dominis commendavit; sicque licentia habita recesserunt. **[4]** Et cum tribus mensibus navigassent, tandem ad quandam insulam versus meridiem pervenerunt *Java* dictam, cuius multa mirabilia et extranea inferius describentur. **[5]** Et cum .XVIII. mensibus a predicta insula per *mare Indie* navigantes tandem ad locum debitum pervenissent, invenerunt iam *Argon* vite terminos pertransisse, quare dominam *Caçam*, eius filius, habuit in uxorem. **[6]** Fuerant autem qui dominam sociaverant, quando recessit a curia *Magni Canis*, plus quam centum, marinariis tamen exceptis: ex quibus dum ad terminatum pervenerunt locum .18. solummodo remanserunt. **[7]** Et quia dum ad mortem pervenisset *Argon*, filius eius *Caçam* in longinquis partibus permanebat, *Acatu*, eius patruus, dominium retinebat: ipsum ergo rogaverunt quatenus dominam recommendatam haberet. **[8]** Et cum recedere vellent dari fecit eis *Acatu* tabulas quatuor preceptorias ex auro, duas videlicet habentes çirifalcos, aliam leonem, quartam vero planam. **[9]** In hiis enim tabulis erant littere insignite, in quibus precipiendo mandabat quatenus hii nuntii per omnes eius honorarentur civitates, et ut eius corpus proprium serviretur, expenseque eis fierent, et si necessarii fuerint equi et securitates per loca aliqua dubia, ad plenum habere deberent – que omnia fuerunt eis plenarie adimpleta. **[10]** Ab *Acatu* ergo recedentes, tam diu per diversas ambulaverunt provincias quousque venerunt *Trapesundam*, que super *Mari Maiori* posita est, et ab inde *Constantinopolim*, deinde *Nigropontem*, sicque tandem anno Christi .M°.CC°.95°. *Venetias* pervenerunt. **[11]** Hiis ergo hystorialiter et breviter pertransitis ad principale propositum venientes, de diversis *Asye* partibus diversisque habitantium moribus multis‹que› mirabilibus pertractetur.

Explicit ystoria. Incipit executio operis.