**VA, 8**

Chome misier *Nicollò*, *Mafio* et *Marcho* tornò a *Veniexia*; et molte altre cosse.

**[1]** Quando i do fradelli e misier *Marcho* se doveano partire, lo *Gran Segnior* li fè’ vegnir denanzi e fè’-lli dare do tavolle d’oro de chomandamento che i foseno franchi per tuta soa segnioria e dovesse aver le spexe intriegamente per si e per sua conpagnia. **[2]** E inpoxelli sua anbasiata al papa, al re de *Franza* e al re de *Spagnia* e a piuxor altri re de chorona de cristianitade. **[3]** Po’ fè’ aparechiar XIV |9r| nave, le qual avea zaschaduna quatro albori, e molte fiade andò a vella; e a [chon] tar a che muodo fu questo serève tropo longo, e però taxeremo in questo luogo.

**[4]** Quando le nave fo apariade grandemente, el *Gran Chaan* le fè’ guarnire per spexe de do ani. **[5]** Fato questo, misier *Nicollò*, misier *Mafio* e misier *Marcho* tolseno chonbià dal *Gran Chaan* e intròno in nave con tuta la soa chonpagnia, li qualli fo tra tuti VIC persone senza li marinari. **[6]** E navegò ben tre mexi, e po’ zonseno a una issola ch’è verso mezodì ch’à nome *Iava*, in la qualle i trovòno molte cosse meraveglioxe, le qual se conterano altrove in questo libro. **[7]** Poi se partìno da quella ixolla e navigò per lo *Mar d’India* ben XVIII mexi inanzi ch’i zonzesseno al luogo dove i dovea andar per achonpagniar i baroni e lla dona. **[8]** Per la via trovòno molte cosse meraveglioxe, le qual se conterano in questo libro.

**[9]** Quando elli fo zonti alla tera ove i menavano la dona, i trovò che quel re che doveva eser suo marito era morto, sì ch’ela fu dada al figliuolo. **[10]** E quando egli zonseno ala tera là ove egli andavano, egli fèno raxon che tuti i omeni che era intradi chon loro in nave in la tera del *Gran Chan* erano morti, tratone XVIII. **[11]** Eli trovàno che la signoria delle tere de *[Ar]gon* tegniva uno che avea nome *Achatu*, perché el figliuolo del re era pizollo. **[12]** E a llui rechomandòno la dona e fèno le anbasiate del *Gran Segniore* intriegamente. **[13]** E quando egli àveno fato tute le suo’ anbasiate, eli tolseno chonbiato da *Achatu* e messe-sse in via. **[14]** E i ge dè’ IV tavolle d’oro de chomandamento: le due d’esere franchi, la terza del lione, la quarta che li fosse fato onoratamente le spexe e schorta e chonpagnia, sì chome i piaxeano e sapeano chomandare per tuta sua tera. **[15]** E chusì li fu fato intriegamente chome alla persona de lui: piuxor fiade li fo dadi cc omeni a chavallo che i achonpagniòno, e plui e meno che i aveva de bexognio per dar-ge schorta de tera in tera. **[16]** E bixogniava spesse volte perché i trovàno molti luogi de perìcollo, perché la ria zente feva plui seguramente mal perché *Achatu* non era segnior naturale nì prinzipal.

**[17]** Or chavalchò tanto questi valenti omeni che i vene a *Tripesende*, e da *Tripesende* veneno a *Chostantinopolli*, e da *Costantinopoli* a *Negroponte*, e da *Negroponte* a *Veniexia*. **[18]** E questo fo ano domini MCCLXXXXV.

**[19]** Questa istoria avemo contata azò che chadauno possa veder in che modo poté questi do fratelli e misier *Marcho* veder e sapere e udir tante cosse che se scriverano in questo libro.