**VB, 10**

**[1]** ‹A›parechiato la dona per andare al re *Ragon*, i tre nobele latini se apresentòno al *Segnor* suo *Gran Chane* per prender da quello conbiato, ai qualli quel *Segnore* i fece dar do tavolle d’oro de franchisia per tuto el suo paexe, e che per tuto el suo paexe i fosseno fate le spese a lloro et a tutta la lor fameia. **[2]** Apreso i chomese molte chose per parte soa al Papa et ad alltri segnori da ponente, et dato a quegli letere et tuto quel i fia bisogno, durisimamente i deno conbiato. **[3]** Feceno apariare .XIIII. nave per la reçina, chadauna de quelle di .IIII. albori et, fornito quelle de vituaria et de tute chose i besognava, prese conbiato. **[4]** Sule qual montòno la reçina, e i tre anbasatori, e i tre *Latini*, con molte done et gientil homeni in conpagnia con quella; e funo fra done et homeni oltra persone .VIc. oltra i marinari. **[5]** Mesese in mare et chaminò per mesi .III., et çonseno a una ixolla verso meçodì chiamata *Java*, dela qual isolla se dirà più avanti. **[6]** Et partiti da quela isola navegòno çorni .XVIIII. et arivòno nel paexe dil re *Ragon*, el qual re i sentino esser morto, e creato per re el fiolo *Cangiar*, al qual re *Changiar* quela dona fu data per moier. **[7]** Aconpagnata la dona al so marito, quella dela conpagnia d’i tre *Latini* molto se laudò et da quel *Segnor* molto i fono aprixiati et onorati. **[8]** Et abuto dal *Segnor* letere |231r| che per tute le suo’ tere i fosseno fate le spexe, e receuti et tratati loro et la conpagnia orevellemente, dando a quegli bona scorta, e per novitade era in quegli paexi, se partìno di *Ragon* e, per longe çornate chaminando, molte provincie et tere cerchòno dele qual più avanti se dirà. **[9]** Finaliter çonseno salvi in *Trabesonda* et de lì a *Costantinopoli* e poi a *Negroponte*, e salvi dapo’ longe fatiche et afani çonseno a *Venexia*.