**Fr1, 19**

Ci dit le .XIX. chapitres comment *Hermenie* est devisee en .II. parties; si vous dirons de la *Petite* et des merveilles qui y sont.

**[1]** Il est voirs que il sont .II. *Hermenies*, une *Grant* et une *Petite*. **[2]** De la [*Petite*] en est sires uns roys qui maintient bien la terre [en] justice et est soupost au *Tatar*. **[3]** Il y a maintes viles et maint chastiaux et y a de toutes choses grant habondance. **[4]** Encore est terre de grant deduit [de toutes chaces] de bestes et d’oisiaus. **[5]** Mais je vous di qu’ele n’est pas sainne province, mais enferme durement. **[6]** Et anciennement les gentilz hommes estoient preudomme d’armes et vaillant, mais orendroit sont chetif et vil, et n’ont nule bonté, mais il sont bon buveour et grant.

**[7]** Encor y a sur la mer une vile qui est apelee *Laias*, laquele est de grant marcheandise, car sachiez que toute espiscerie et dras de soie et dorez [d’enfra tere] se portent a ceste vile et toutes autres choses. **[8]** Et les marchans de *Venise* et de *Gennes* et de tous autres paÿs y viennent et vendent la le leur et achatent ce que mestiers leur est; et chascuns qui veult aler enfra tere, ou marcheant ou autre, prennent leur voie de ceste vile.

**[9]** Or vous avons conté de la *Petite Hermenie*, si vous conterai de *Turquemanie*.