**Fr2, 19**

Ci dist le commencement et premie|rement |8c| de la *Petite Hermenie*.

**[1]** Il est voirs que il sont .II. *Hermenies*, une grant et une petite. **[2]** De la petite en est sires uns roys qui maintient bien la terre en justice, et est souspost au *Tartar*. **[3]** Il y a maintes villes et maint chastiaus, et y a de toutes choses grant habondance. **[4]** Encor est terre de grant deduit de toutes chaces de bestes et d’oysiaus. **[5]** Mais je vous di qu’elle n’est pas saine province, mais enferme durement: ense‹ne›ment les gentilz homes estoient prodomes d’armes et vaillans, mais orendroit sont cheitis et vilz et n’ont nulle bonté, mes {que} il sont bons buveour et grant. **[6]** Encor y a seur la mer une [vi]lle qui est apellee *Laras*, laquelle est de grant marcheandise, car sachiez que toute l’espicerie et dras de soie et dorés d’enfratere se p[o]rtent a ceste ville, et toutes autres choses. **[7]** Et les marcheans de *Venisse* et de *Jennes* et de touz autres païs y vienent |8d| et vendent la lor et achatent ce que besoins leur est. **[8]** Et chascun qui veut aler en fratere, ou marchans ou autres, prennent leur voie de ceste ville.

**[9]** Or vous avons conté de la *Petite Hermenie,* si vous conterons de *Turquemenie*.