**Fr1, 2**

Ci dit le secont chapitre comment li doi frere se departirent de *Soldaÿe*.

**[1]** Quant il furent venu en *Soladaÿe*, si penserent et lor sambla bon d’aler plus avant, et se partirent de *Soladaÿe* et se mistrent au chemin et chevauchierent tant que il vindrent a un seignour tartar qui avoit non *Abarta Caam*, qui estoit au *Sara* et a *Bolgata*. **[2]** Cestui dit *Barta* lor fist grant hounour aus .II. freres et ot moult grant alegrece de lor venue. **[3]** Et il li donnerent touz les joiaus que il avoient aportez. **[4]** Et il les reçut moult volentiers: si li plorent moult, et il leur fist donner .II. tans que ce ne valoit qu’il li avoient donné.

**[5]** Et quant il furent demouré avec le seignour un an, si sourdi une guerre entre *Barta* et *Alaü*, le seignour des *Tartars de Levant*, et firent grant ost d’une part et d’autre. **[6]** Mais en la fin fu desconfis *Barta*, le seignor des *Tartars de Ponent*, et morurent moult de gent d’une part et d’autre, si que par l’achoison de ceste guerre, nus ne pooit aler par chemin qui ne fust pris. **[7]** Mais ce peril couroit par ce chemin ou il estoient venu, si que avant pooit chascuns chevauchier seurement et retourner arriere.

**[8]** Des que aus .II. freres sambla bon d’aler encore avant puis que il ne pooient retourner, si se partirent de *Barta* et s’en alerent en une cité qui avoit a non *Oucata*, qui estoit la fin du regne le *seignour de Ponent*. **[9]** Et de *Oucata* se partirent et passerent le grant flun de *Tougri*, et alerent par un desert qui estoit lonc .[XVII]. journees. **[10]** Il ne trouverent viles ne chastiaus, fors seulement que *Tatars* avec leur tentes qui vivoient de leur bestes qui paissoient aus chans.