**Fr2, 2**

Comment les .II. freres se partirent de *Soldaïe.* .II.

**[1]** Quant il furent venu en *Soldaïe* si penserent, et lor sambla bon, d’aler plus avant: et se partirent de *Soldaïe* et se mistrent au chemin. **[2]** Et chevauchierent tant que il vinrent a .I. seigneur tartar qui avoit a non*Arbaca Kaam*, qui estoit au *Sara* et a *Bolgara*. **[3]** Cestui *Barca* leur fist grant honneur aus .II. freres et ot moult grant joie de leur venue. **[4]** Et eulz li donnerent touz les joiaius qu’il avoient aportez; et li sires les re[ç]ut moult volentiers et [li] plorent moult. **[5]** Et leur |4b| fist donner moult bien .II. tans plus que il ne valoient.

**[6]** Et quant il furent demouré avec leur seigneur un an, si sourdi une grant guerre entre *Barca* et *Alau* le *seigneur de Tartars devers soleil levant*. **[7]** Et furent grant ost et d’une part et d’autre; mes en la fin fu desconfis *Barca*, le *seigneur des Tartars de Ponent*. **[8]** Et morurent moult de gent, et d’une part et d’autre. **[9]** Si que, pour l’achoison de ceste guerre nulz ne pot aler par chemin que il ne fust pris. **[10]** Mes ce peril couroit par le chemin par la ou il estoient venu, si que avant pooit chascuns chevauchier seurement et non torner arriere: de quoi aus .II. freres sambla bon d’aler encore avant puisque il ne pooient {a} retorner. **[11]** Et se partirent de *Bacara* et s’en alerent en une cité qui avoit a non *Oucaca*, qui estoit la fin du regne du *seigneur de Ponent*. **[12]** Et de *Oucaca* se partirent et passerent le grant flun de *Tigeri*; et alerent par .I. desert qui est loins .XVII. jornees. **[13]** Il ne troverent ville ne chastel, fors seulement *Tartars* en lor tentes qui venoient de leur bestes qui pessoient aus champs.