**VA, 1**

Del prolago: sì come misier *Nicollò* e misier *Mafio Pollo*, zitadini de *Veniexia*, andò inprimamente in *Chostantinopolli*, e dapuo’ in *Soldania*, e possa là dove era *Barcha Achaan*; e molte altre cosse.

**[12]** Quando ’li fono in *Soldania*, aparsse a lor un tenpo de andar plui avanti, e partì-sse de *Soldania* e mese-sse in chamino. **[13]** E chavalcòno tanto che i zonse ala zità là dove era *Barcha Chan*, che era segnior d’una parte de’ *Tartari*, li quali abitava in la contrà de *Balgara*. **[14]** Et era questo segnior *Barcha Chan* signior onorà. **[15]** A misier *Nicolò* e misier *Mafio* i mostrò grande alegreza de soa venuta. **[16]** Egli ge donò tute le zoie che lor avevano siego et *Barcha Chan* li rezevete volentiera e molto li piaque, e fè’-ge donar altre cosse che valevano ben do a tanto, le qual cosse egli le mandàno a vender in quelle parte ‹e› fono molto ben vendute.

**[17]** E quando egli fono stadi in la tera del *Barcha Chan* ben uno ano, sì comenzò una guera tra *Barcha Chan* e ‹*Alau*›, el *signior de’ Tartari de Levante*. **[18]** E andò l’uno contra l’altro chon tuta soa forza e chonbaté insieme. **[19]** E gran dalmazio fo dal’uno lato e dal’altro, ma el ave ale fine la vitoria *Alau*. **[20]** E per chaxion de quella guera non se podeva andar per quella via, donde quelli do fratelli non podeva tornar dale parte del *Barcha* perché ogniuno iera morto o prexo, ma avanti se podeva ben andar. **[21]** E alora i do fratelli delliberò de andar avanti per la via de levante, per tornar possa per traversso in *Costantinopolli*, poiché i non poteva |6v| tornar per la via donde ierano andadi. **[22]** E partì-sse della tera de *Barcha* e andò in una zità verso levante, che à nome *Onchacha*, ch’è ala fin del regniame del *segnior del Ponente*. **[23]** Et da *Onchacha* se partì e pasàno el fiume che se chiama *Tigri*, uno d’i quatro fiumi del paradixo, e andò per uno dexerto ch’è longo XVII zornate. **[24]** Nì non trovò zità né chastello, ma trovò moltitudine grande de *Tartari* che abitàno alle chanpagnie chon loro bestie.