**VB, 2**

**[2]** Deliberòno de andare con le lor marchadantie in *Mar Maçore* per vadagnare, e con quelle montòno sopra una nave et chapitòno in *Saldadia*; e quivi dimoradi per alcun tenpo, deliberòno pasar più oltra et arivar nel’*Arminia*. **[3]** Mesese a chamino, et dapo’ molte çornate chapitòno a *Satain*, nel qual luogo era *Abarchachan*, segnor d’una parte dela *Tartaria*; el qual segnor, avendo intexo dela venuta dei diti do latini, volse veder quelli. **[4]** Et alditi quelli, vedendoi homeni de bon priexio, i fexe grande onor, vedendoi senpre alliegramente e volontieri. **[5]** Subito quel miser *Mafio* e miser *Nichollò*, tolti alchuni çoielli che con loro avevano portati, per bona valuta a quel segnor aprexentòno; el qual presente *Abrachachan* segnor volentieri recevete, et chome çentil segnor la valuta de do atanto a quei miser *Mafio* e miser *Nicholò* feceno aprexentar. **[6]** Stando i diti do frateli nel dito luogo, l’ochorse guera fra *Abrachachan* dito et *Alau*, *Segnor de Tartaria* dever levante; per modo che, essendo le strade rotte, né essendo modo ai diti do fratelli tornar seguri, essendo stati in dito luogo ano uno, dela qual asprissima guerra fo vincitore *Alau*, deliberòno i diti fratelli, non posendo tornare, passar più avanti. **[7]** Partìse de *Abrachachan* et çonseno ad *Ataccha*, citade alla fin del regno; et de llì se partino et açonseno al fiume de *Tigris*, ch’è uno d’i fiumi naturalli che fi dito desender dal Paradiso dele dilicie, et dapoi chaminò per un diserto el qual è longo .XVII. zornade: non trovòno citade né chastello alchuno ma sollamente *Tartari* con suo’ tende, i qual viveno de bestiame.