**Fr1, 20**

Ci dit le .XX. chapitre de la province de *Turquemanie*.

**[1]** En *Turquemanie* a .III. generations de gens. **[2]** Ce sont *Turquemans* qui aourent *Mahommet* et sont simples gens et ont [laiz] langages; il demeurent es montaignes et es landes, la ou il truevent bonnes pastures, car il vivent de bestail. **[3]** Et si naist en cele contree moult de bons chevaus qui s’apelent turqueman. **[4]** Et les autres gens sont *Ermins* et *Grex*, qui melleement demeurent avec eulz en villes et en chastiaus et vivent de marcheandise et d’ars, car il labourent les plus fins tapis et les plus biaus du monde. **[5]** Encore labourent dras de soie de maintes couleurs moult biaux et moult riches [en] moult grant cantité, et d’autres choses assez. **[6]** Lor souveraine cité, si est *Le Conie*, *Savast*, *Caserie*, et a maintes autres citez et chastiaus, lesqueles ne vous conterai pas ore, car trop seroit longue matire. **[7]** Il sont soupost au *Tatar de Levant*, et y met seignourie.

**[8]** Or laissons de ceste province et parlerons de la *Grant Hermenie*.