**Fr1, 21**

Ci dit le .XXI. chapitre de la *Grant Hermenie*.

**[1]** La *Grant Ermenie* si est une grant province. **[2]** Elle commence d’une cité qui est apelee *Arsinga*, en laquele labourent le meilleur bougueran du monde, et y a les plus biaux [bains] et les meillours d’aigue sorgant du monde. **[3]** Les gens sont *Ermins* et homme du *Tartar*. **[4]** Il y a maintes citez et maint chastiaus, mais la plus noble est *Arsinga*, que a arcevesques, et .II. autres, l’une *Arsiron* et [l’autre] *Darzizi*. **[5]** Elle est moult grant province.

**[6]** Et vous di que l’esté demeure en cele contree toute l’ost [des] *Tartars du Levant* pour ce qu’il y truevent moult bonne pasture a lor bestes. **[7]** Mais l’yver n’i demeurent pas pour les granz froidures qui y sont outre mesure, et pour ce s’en partent l’yver et s’en vont en lieu chaut, la ou il truevent bonne pasture. **[8]** Et si sachiez que en ceste *Grant Ermenie* est l’arche de *Noé* sur une grant montaigne.

**[9]** Ele confine [devers] midi envers levant [avec] un royaume qui est apelez *Mosul*, qu’i sont *Crestiens*, *Jacopins* et *Nestori[n]s*, desquels je vous conterai ci avant. **[10]** Devers tramontane confine avec *Jorgans*, desquelz je vous conterai encore avant. **[11]** Et a cel confin devers *Jourgans*, sachiez que il y a une fontainne qui sort huile en moult grant quantité, si que .C. nez y porroi[en]t bien chargier a une foiz. **[12]** Mais il n’est bons a mengier, mais est bons a ardoir et a oindre les chameulz pour la rongne. **[13]** Et y vient gent de moult loing pour ceste huile, car toute la contree d’entour n’ardent autre huile.

**[14]** Or laisons de la *Grant Ermenie*, si vous conterai de *Jorgaine*.