**Fr2, 21**

Ci devise de la *Grant Hermenie*. .XXI.

**[1]** La *Grant Hermenie* si est une grant province. **[2]** Elle commence de une cité qui est appellee *Arsingua*, en laquelle se la|bourent |9a| les meilleurs bouguerans du monde; et y a les plus biaus bains et les meilleurs d’yaue sourdant du monde. **[3]** Les gens sont *Hermins* et sont hommes du *Tartar*. **[4]** Il y a maintes cités et mains chastiaus; mais la plus noble est *Arsenga*, qui a arcevesque; et .II. autres, l’une *Arsion*, et *Darsisi*. **[5]** Elle est moult grant province. **[6]** Et vous di que l’isté demeure en ceste contree tout l’ost des *Tartars du Levant*, pource que il treuvent moult bonne pasture a leur bestes. **[7]** Mais l’iver n’y demeurent pas pour les grans froidures qui y sont outre mesure; et pour ce s’en partent l’iver et s’en vont en lieu chaut la ou il truevent bonne pasture. **[8]** Et si [s]achiez que en ceste *Grant Hermenie* est l’arche de *Noé*, seur une grant montaigne. **[9]** Elle fine de midi envers levant en un royaume qui est appellez *Mosul*, qui sont *crestiens jacobins* et *nestorins*, desquelz je vous conterai ci avant. **[10]** Devers tramontaigne fine avec *Jorgans* desquielx je vous conterai encore avant. **[11]** Et en celle fin devers *Jorgans* sachiez que il y a une fontaine qui sourt huille en moult grant quantité, si que bien .C. nes y porroient bien chargier a une foiz. **[12]** Mes elle n’est pas bonne a mengier, mes elle est bonne a ardoir et a oindre les chamiax pour la roigne. **[13]** Et i vienent gent de moult loins pour ceste huille, car en toute la contree ou environ n’ardent autre huille.

**[14]** Or lessons de la |9b| *Grant Hermenie* et vous conterons de *Jorgaine*.