**Fr1, 22**

Ci dit le .XXII. chapitre de *Jorgaine* et de leur roys.

**[1]** En *Jorgaine* a un roy qui en touz tans est apelez *Davit [Melic]*, qui veult dire en françois *Davi* roys, et est soupost au *Tatar*; et enciennement touz les roys naisoient avec un signe d’aigle seur l’espaule destre. **[2]** Il sont belles genz et vaillanz d’armes et bons archiers et bons combateours em bataille. **[3]** Il sont *crestien* et tiennent la loy grigoise. **[4]** Il portent les cheveus cours a maniere de clers. **[5]** Et c’est la province qu’*Alixandre* ne pot passer quant il voult aler au ponent, pour ce que la voie est estroite et douteuse, car de l’un lez est une mer et de l’autre sont moult granz montaignes que on ne piet chevauchier; et dure ceste estroite voie plis de .IIII. lieues, si que poi de gens tendroient le pas a tout le monde. **[6]** Et vous di qu’*Alixandre* y fist fremer une tour moult forte par quoi celle gent ne peussent passer pour venir seur lui, et fu apelee la *Porte du Fer*; et ce est le lieu que le livre *Alixandre* conte comment il enclost les *Tartars* dedenz .II. montaignes, mais ce ne fu pas voirs que il fussent tartar, mais estoient unes gens qui s’apeloient *Comains* et autres generations assez, car *Tartars* n’estoient a celui tans.

**[7]** Il y a viles et chastiaus assez et ont soie a grant habondance, et si labourent dras d’or et de soie de toutes façons moult biaux. **[8]** Il y a de toutes choses [habondance] et [vivent] de marcheandise [et d’ars]. **[9]** La province est toute plaine de granz montaignes et [de moult] estrois pas et fors, si que je vous di que onques li *Tartar* ne porrent avoir la seignourie entierement.

**[10]** Encor y a un moustier de nonnains qui s’apele *saint Lienart*, qu’il y a une tele merveille comme je vous conterai. **[11]** Il y a un grant lac d’yaue pres de l’eglyse, qui yst d’une montaigne, que [tout l’] an ne trueve on nul poison dedenz ne [petit] ne grant. **[12]** Et quant il vient au premier jour de quaresme, si [trueve] dedenz le plus biau poisson du monde [en] grant quantité. **[13]** Et dure cis poissons tout le quaresme jusques au Samedi Saint; et depuis n’en truevent nul jusques a l’autre quaresme. **[14]** Et ainsi vait chascun an, si que c’est un biau miracles.

**[15]** Cele mer que je vous di qui est pres des montaignes s’apele la *mer de Geluchelan* et dure bien environ .VII. cens miles, et est loins de toutes mers .XII. journees; et entre [dedenz] ceste mer le grant flun d’*Eufrate* et plusours autres fluns; et est toute avironnee de montaignes. **[16]** Et ore nouvelement les marcheans de *Gennes* nagent par celle mer [par leins qu’il y ont porté et mis] dedenz. **[17]** Et d’iluec vient la soie guele.

**[18]** Or vous avons conté de[s] confines de la *Grant Ermenie* vers tramontane. **[19]** Or si vous conterai de l’autre confin qui est entre midi et levant.