**Fr2, 22**

Ci dist de *Jorganie* et de lour roys. .XXII.

**[1]** En *Jorganie* a un roy qui est appellés *Davit Melic*, qui vaut autant a dire en fran[ç]ois *Davi* roys, et est supost au *Tartar*. **[2]** Et anciennement touz les roys nessoient avec un signe d’aigle sus l’espaule destre. **[3]** Il sont belles genz et vaillans d’armes, et bons archiers et bons combateurs en bataille. **[4]** Il sont *crestien* et tienent la loy gregoise. **[5]** Il portent les cheveus cours a maniere de clers. **[6]** Et ce est la province que *Alixandres* ne pot passer, quant il vout aler au ponent, por ce que la voie est estroite et douteuse, car de l’un lez est une mer et de l’autre sont granz montaignes qui ne se peuent chevauchier; et dure ceste estroite voie plus de ‹.IIII.› lieues, si que poy de gent tenroient le pas a tout le monde. **[7]** Si vous di que *Alyxandres* fist fermer une tour moult fort par quoi ces gens ne puissent passer pour venir seur lui, et fu appelee la *Porte deu Fer*. **[8]** Et ce est le lieu que le livre *Alyxandre* compte comment il enclost les *Tartars* dedens .II. montaignes. **[9]** Et ce ne fu pas voir que ce fussent *Tartars*, mes estoient une gent qui s’apeloient *Comains*, et autres generations assez, car *Tartars* n’estoient a celui temps.

**[10]** Il y a villes et chastiaus; et ont soie a grant habondance; et si labourent dras d’or et de soie de toutes fa[ç]ons moult biaus. **[11]** Il y a les meillours ostours du monde. **[12]** Il |9c| y a de toutes choses habondance; et vivent de marcheandise et d’art. **[13]** La province est toute plaine de montaignes et de moult estroiz pas et fors, si que je vous di que les *Tatars* ne porent onques avoir toute la seigneurie entierement.

**[14]** Encore y a un monstier de nonnains, que on apele *saint Lienart*, ou il y a une tel merveille com je vous conterai. **[15]** Il y a un grant lac, pres de l’eglise, qui naist d’une montaigne, ou tout l’an ne se treuvent nul poisson dedens, ne petit ne grant. **[16]** Et quant vient au premier jour de karesme si treuve ou dedens le plus biau poisson du monde, et en grant quantité; et dure ce poisson tout le karesme jusques au Samedi Saint; et puis n’en treuvent nul jusques a l’autre karesme. **[17]** Et ainssi vaut chascun an, si que ce est une grant miracle. **[18]** Celle mer, que je vous di, si est pres as montaignes, s’apelle la *mer de Gleluchelan* et dure bien .VII. cens mile et est loins de toutes mers .XII. journees. **[19]** Et entre dedens ceste mer le grant flun d’*Eufrates* et de pluseurs autres fluns. **[20]** Et est toute avironnee de montaignes. **[21]** Et ore nouvellement les marchans de *Genes* nagent par celle mer par nes qu’il y ont porté et mis dedens. **[22]** Et d’ilec vient la soie grelle.

**[23]** Or vous compte des fins de la *Grant Hermenie* vers tremontaigne; or si vous conterons de l’autre fin qui est entre midi et levant.