**L, 20**

De provincia *Çorcie*.

**[1]** *çorçia* est provincia cuius rex semper nominatur *David Mellic*, id est *David* rex; et sunt homines huius regionis pulcri et multum valentes in armis, et sunt *christiani* more *Grecorum* et portant capillos breves more clericorum. **[2]** Et est hec provincia fortissima et strictorum passuum, plena maximis montibus. Sunt etiam quedam loca montana quibus nemo dominari potest; in quibus locis nascitur lignum bussus. **[3]** Et tendit hec provincia super duo maria, quia ab una parte est *Mare Maius* et ab alia est mare quod dicitur *Geluchelam* vel *Abacho*, quod est in circuitu bene duo milia octingenta milia; et est hoc mare in modum stagni, quia nullo mari miscetur. Et sunt in eo multe insule bene habitate in quibus sunt multe civitates; et in hoc mari est multa quantitas piscium, et maxime ‹sturionum› et aliorum piscium magnorum. Et est hoc mare elongatum ab omni alio mari .12. dietis; et in ipso ei in‹gre›ditur flumen *Eufrates* et alia multa flumina, et est totum circumdatum montibus et terra. **[4]** Et hec *Çorçia* est provincia illa quam magnus *Alexander*, dum ad septemtrionem transire voluisset, transire non potuit. Est enim stricta via et dubia: ab una enim parte est mare quod diximus de *Abacho*, et ab alia nemora invia et montes unde non est possibile equitare; et remanet via valde stricta inter mare et montes, durans usque in tali strictura quatuor dietis. Et in hac strictura fecit *Alexander Magnus* fieri maximam fortiliciam que usque in hodiernum diem dicitur *Porte Ferree*, ubi dicitur inclusisse *Tartaros*. **[5]** Et sunt in hac provincia multe civitates et castra, et maxima habundantia serici: quare ibi fiunt panni de auro et de serico in maxima quantitate. **[6]** Inveniuntur eciam ibi optimi austures dicti ‘avigi’; et est habundans et fertilis provincia, et vivunt hee gentes de mercimoniis et artibus. **[7]** In hac regione est monasterium quoddam *Sancti Leonardi*, ubi est mirabile quoddam. Est enim lacus quidam magnus qui descendit ex magno monte iuxta ecclesiam: in quo lacu nullo tempore anni possunt inveniri pisces; verum quod prima die Quadragesime incipiunt apparere, et continue singulis diebus usque ad ultimam diem Quadragesime inveniuntur in bona quantitate, et nusquam ulterius. **[8]** Et de partibus istis apportatur seta dicta ‘gelle’.