**VA, 13**

De *Zorzania*, la qual non poté prender re *Alexandro*, e dove è una *tore de fero*.

**[1]** In *Zorzania* è uno re ch’è apellato senpre *Mandemilich*, che è a dire in nostra lengua *Davit* re, ed è sotoposto al *Tartaro*. **[2]** In antico tenpo, sechondo che se dixe, naseva tuti li re de quella provinzia chon uno segnio d’agugla sula spalla drita. **[3]** Eli sono bella zente, e valenti per arme e boni archatori e boni chonbatitori in bataglia, ed èno *cristiani* e tien el modo de’ *Grezi*, e portano li chavelli churti a modo de’ chierexi.

**[4]** Questa è la provinzia che non poté passar *Allesandro* quando el volsse andar al Ponente, perché la via si è streta e molto dubioxa. **[5]** Dal’uno lato si è el mar, dal’altro si è gran montagnie che non se posono chavalchare. **[6]** La via è molto streta entro la montagnia e ’l mare, e dura questa via chusì streta plui de quatro ligne, sì che pochi omeni defenderaveno quel luogo da tuto el mondo. **[7]** E questa è la chaxion per che *Alesandro* non ne poté passar. **[8]** E vedando ch’el non podeva passar sora quella zente, volse vedar a loro che i non podeseno vegnir a llui né a sua zente, e si fè’ far una tore e una gran forteza alla bocha de quel passo, e messe nome a quela |10v| tore la *Tore del Fero*. **[9]** In la provinzia de *Zorzania* si è zitade e chasteli asai. **[10]** È-ne seda in grande abondanzia, là se lavora draparia belletisima de seda e d’oro, e là è i mior astori del mondo. **[11]** Lì è abondanzia de tute cosse da viver. **[12]** La zente viveno de lavor de tera e de merchadantie. **[13]** La provinzia è tuta piena de montagnie e de streti passi e forti sì che *Tartari* non àno posuto aver intriegamente la segnioria de quella provinzia.