**Fr1, 23**

Ci dit le .XXIII. chapitre du royaume de *Mausul* qui est a ce confine entre midi et levant.

**[1]** De l’autre confin qui est entre midi et levant est le royaume de *Mausul*, et est moult granz royaumes, et y abitent pluseurs generations de genz, lesquels nous vous deviserons. **[2]** Il y a unes gens qui sont apelez *Arrabi*, qui aourent *Mahommet*. **[3]** Encore y a une autre maniere de gent: *Crestiens*, [*Nestorins*] et *Jacopins*; il ont patriarche que il apelent *Jacolit*. **[4]** Et cestui patriarche fait evesques et archevesques et abbez et touz autres prelaz, et les envoie par toutes pars, en *Ynde* et em *Baudas* et [au *Cata*], aussi com fait l’Apostoile de *Romme* par les contrees des *Latins*, car sachiez que touz les *Crestiens* de celle contree dont il y a moult grant quantité sont touz *Jacopins* et *Nestorin crestiens*, mais non pas si que commande l’Apostoile de l’Eglyse de *Romme*, car il faillent en pluseurs choses de la foy.

**[5]** Et touz les dras d’or et de soie qui sont fait en ce paÿs s’apelent moselin; et y sont de ceste contree moult granz marcheanz qui s’apelent *Moselins*, lesquelz portent moult grant quantité d’espicerie et de pelles et de dras d’or et de soie. **[6]** Encore y a une autre maniere de gens qui habitent es montaignes de cele contree, qui s’apelent [*Curd*], qui sont *crestien* et *sarrazin*, moult mauvaise gent, qui robent volentiers les marcheans. **[7]** Or laisons de *Mausul*, si parlerons de *Baudas* la grant cité.