**Fr2, 23**

|9d| Ci dist du royaume de *Mausul* qui est a la fin entre midi et levant. .XXIII.

**[1]** De l’autre fin, qui est entre midi et levant, e‹s›t le royaume de *Mausul*; et est moult grant royaume et y habitent pluseurs generations de gens, lesquelz nous vous deviserons.

**[2]** Il y a unes genz, qui sont apelez *Arrabis*, qui ahourent *Mahommet*. **[3]** Encore y a une autre maniere de genz, *crestiens*, *Nestorins* et *Jacobins*. **[4]** Il ont patriarche que il appellent *Atolic*. **[5]** Et cestui patriarche fait archevesques et abbés et touz autres prelaz, et les envoie par toutes pars, en *Ynde* et em *Baudois* et au *Cata‹i›*, aussi comme fait l’Apostoille de *Romme* par les contrees des Latins, car sachiez: touz les *crestiens* qui sont en ses contrees, de quoy il y a moult grant quentité, sont touz *Jacobins* et *Nestorins crestiens*, mes non pas si comme commande l’Apostolle et l’Eglise de *Romme*, car il faillent en pluseurs choses la foy.

**[6]** Et touz les dras a or et a soie qui se font en ce païs s’appellent mosolins, et issent de ceste terre moult grans marcheans qui s’appellent *Mosolins*, lesquels portent moult grant quantité d’es‹p›ieserie et de pelles et de dras a or et de soie. **[7]** Encor y a une autre maniere de gent, qui habitent es montaignes de ses contrees, qui s’appellent *Card*, qui sont *crestien* et *sarrazin*, moult mauveses genz, qui robent volentiers les marcheans.

**[8]** Or lessons de *Mausul* |10a| et parlerons de *Baudas* la [grant cité].