**Fr1, 24**

Ci dit le .XXIIII. chapitre de la grant cité de *Baudas* [et] comment elle fu prise.

**[1]** *Baudas* est une cité moult grant, la ou estoit le *caliphe* de touz les *Sarrazins* du monde, aussi comme a *Romme* est li sieges des papes des *Crestiens*. **[2]** Et parmi la cité court un moult grant flun et par ce flun puet on aler en la *mer d’Ynde*; si a bien .XVIII. journees de *Baudas*, si que moult grant quantité de marcheans vont et viennent avec leur marcheandise et arivent en une cité qui a non *Cisy*, et d’iluec entrent en la *mer d’Ynde*. **[3]** Encore y a sur le flun entre *Baudas* et *Chisy* une grant cité qui a non *Bascra*, et tout environ la cité par le bois naissent les meilleurs dates du monde.

**[4]** En *Baudas* labourent de maintes façons de dras de soie [et] a or; si sont nasich et nac et quermesis et de mains autres dras de moult bele façon. **[5]** *Baudas* est la plus noble cité et la greignour qui soit en toutes ces parties.

**[6]** Il fu voirs que a [les] .MCCLV. anz de Crist, le *seignour des Tartars du Levant*, que [*Alaü*] avoit non, qui fu frere au *Grant Caam*, qui orendroit regne, assambla un grant ost et vint seur *Baudas* et la prist a force; et ce fu bien grant chose, que en *Baudas* avoit plus de cent mil hommes a cheval sanz les hommes a pié. **[7]** Et quant il ot ce fet, il trouva au *caliphe* une tour toute plaine d’or et d’argent et d’autre tresor, que ce fu la plus grant quantité ensamble que nul homme veist onques en nul lieu.

**[8]** Quant il vit cel grant tresor ensamble, si en ot moult grant merveille, si manda pour le *caliphe* et le fist venir devant lui, et li dist: «*Caliphe*, or me di pour quoi tu avoies amassé si grant tresor. **[9]** Que en devoies tu faire? **[10]** Ne savoies tu que je estoie ton anemi et que je venoie seur toi atout si grant ost pour toi desheriter? **[11]** Pourquoi ne preis tu ton avoir? **[12]** Et l’eusses donné as saudoiers et aus chevaliers et aus gens d’armes pour toi deffendre et ta cité!» **[13]** Le *caliphe* ne li sot que respondre et ne parla riens. **[14]** Si li dist le seignour: «Or, *caliphes*, puis que je voi que tu amas tant le tresor, si le te veul donner a mengier si comme le tien meïsmes.»

**[15]** Si le fist prendre et metre dedenz la tour au tresor, et commanda que nule chose ne li fust donnee a mengier ne a boire. **[16]** Or li dit: «*Caliphe*, or mengüe tant de ton tresor comme tu voudras puis que il te plaisoit tant, car jamais ne mengeras autre chose que de cest tresor». **[17]** Si demoura laiens .IIII. jourz et morut comme chetif. **[18]** Et pour ce eust miex valu au *caliphe* que il eust donné et departi son tresor aus hommes d’armes, qui li eussent deffendu et sa terre et ses genz, que estre pris et desheritez et mort si comme il fu. **[19]** Et puis ça avant n’i ot nul *caliphe* n’en *Baudas* ne en autre lieu.

**[20]** Or vous veul conter une moult grant miracle qui avint en *Baudas*, que Diex fist pour les *Crestiens*.