**Fr2, 24**

Ci dist de *Baudas* la grant cité et comment ele fu prise. .XXIIII.

**[1]** *Baudas* est une grant cité la ou estoit le *caliphe* de touz les *Sarrazins* du monde, ainssi comme est a *Romme*, le siege du pape des *Crestiens*. **[2]** Et parmi la cité court un moult grant flun, et par ce flun puet on aler en la *mer d’Inde*, qui a bien .XVIII. journees de *Baudas*, si que moult grant quantité de marcheans y vont et vienent avec leur marcheandises, et arrivent en une cité qui a non *Chisy*, et d’illec entrent en la *mer d’Inde*. **[3]** Encor, sus le flun, entre *Baudas* et *Chisy*, une grant cité qui a non *Bascra*. **[4]** Et tout environ la cité, par les bois, nessent les meilleurs dates du monde.

**[5]** En *Baudas* se labourent de moult de fa[ç]ons de draps de soie et a or: ce sont na[s]ich et nac et quermesis et de mains autres dras de moult belle fa[ç]on. **[6]** Elle est la plus noble cité et la greignour qui soit en toutes ses parties.

**[7]** Il fu .I. jour que, a .M.CC.LV. ans de Crist, le *seigneur des Tatars du Levant*, qui *Alaon* avoit a non, qui fu frere au *Grant Kaam* qui orendroit regne, assembla .I. moult grant ost et vint seur *Baudras* et la prist a force. **[8]** Et ce fu bien grant chose que en *Baudras* avoit plus de .C. M. a cheval, sanz les hommes a pié. **[9]** Et quant il l’ot prise, il trouva au *Caliphe* une tour toute pla|ine |10b| d’or et d’argent et d’autre tresor, et ce fu la plus grant quantité ensamble que on seust onques en nul lieu. **[10]** Quant il vit ce grant tresor ensamble, si en ot moult grant merveille; si manda pour le *caliphe* et le fist venir devant lui et li dist: «*Caliphe*, or me di pour quoi avoies tu amassé si grant tresor; que en devoies tu faire? **[11]** Ne savoies tu que je estoie ton anemi et que je venoie sus toy a si grant ost pour toi desheriter? **[12]** Pourquoi ne preïs tu ton avoir et l’eusses donné aus chavaliers et as soldaaers genz d’armes pour toi deffendre et ta cité?» **[13]** Et li *caliphe* ne li sot que respondre et n’en parla riens. **[14]** Si li dist le seignor: «Or, *caliphe*, puisque je voi que tu amas tant le tresor, si le te vueil donner a mengier comme le tien meïsmes». **[15]** Si le fist prandre et metre dedens la tour du tresor et commanda que nulle chose ne li fust donnee a mengier ne a boivre. **[16]** Et li dist: «Or, *caliphe*, mengue tant de ton tresor com tu voudras, puisque il te plaisoit tant, car jamés ne mengeras autre chose que de cest tresor!». **[17]** Si demoura laiens .IIII. jours et morut comme chetif. **[18]** Et pour ce eust miex valu au *caliphe* que il eust donné et parti son tresor as hommes d’armes, qu’il l’eust deffendu de sa terre et ses genz, que estre pris et desheritez et mort si comme il fu. **[19]** Et de|puis |10c| en avant il n’i ot onques puis nul *caliphe* ne a *Baudas* ne a nul autre lieu.

**[20]** Or vous vueil conter une moult grant miracle, qui avint a *Baudas*, que Diex fist pour les *Crestiens*.