**L, 23**

De maxima civitate *Baldach*.

**[1]** *Baldach* est maxima civitas, et ipsa est sedes capitis omnium *Sarracenorum* mundi – quod *caliph* nominant – sicud *Roma* est sedes pape, capitis omnium *christianorum*. **[2]** Et in hac civitate est maximum studium in omnibus scienciis, et maxime in lege *Machometi*. **[3]** Et laborantur hic diverse maneries pannorum |4bis| tam de auro quam de seta, sicud sunt ‘nasi‹c›’ et ‘nac’ et ‘cremosi’ et alia multa et diversa; perforantur eciam hic quasi omnes margarite que de *India* apportantur. **[4]** Et circa civitatem per nemora nascuntur optima dactila. **[5]** Nulla enim aliarum civitatum in partibus illis est tante magnitudinis et nobilitatis. Per medium enim civitatis transit maximus fluvius per quem iri potest in *mare Indie*, quod distat a *Baldach* bene .XVIII. dietis; et continue vadunt per ipsum mercimonia usque ad civitatem dictam *Chischi*, que est super *mari Indie* ubi dictum flumen intrat mare. Et inter *Baldach* et *Chischi*, super dicto flumine, est civitas quedam magna dicta *Bastra*.

**[6]** Anno Christi .M°.CC°.‹L›V°. magnus dominus *Tartarorum* nomine *Alau* cepit *Baldach*, ubi ad defensionem erant plures .Cm. militum absque peditibus innumeris; et tunc cepit *calip‹h›* *Sarracenorum*, quem mori fecit in turri plena thesaruro, dicens: «Que desiderasti comede!». Et ab hinc caruit *Baldach* *caliph‹ic›a* dignitate.