**VA, 16**

Del castello dove sta el papa de’ *saraini*, e chome el fo prexo, e del texoro i fo trovato.

**[1]** *Baldaco* è una grandisima zità ove abita lo *chalefo* de tuti i *saraini* del mondo, sì chome a *Roma* dimora la maor parte el papa de’ *cristiani*. **[2]** Per mezo la zità passa uno fiume molto grande, e per quello fiume va e vien marchadanti chon molte marchadantie, e nàvega-se e può-se intrare nel *Mar d’India*. **[3]** E sapiate che quel fiume de *Baldacho* è longo fina al *Mare d’India* XVIII zornate. **[4]** E i merchadanti che vuol andar in *India* vano per quel fiume defina a una zità che à nome *Chisi*, e lì intrano innel *Mar d’India*. **[5]** Ancora ve digo che dentro da *Baldacho* e *Chisi*, sora quel fiume, è una gran zità che à nome *Bosera*, e atorno quella zità è grandi boschi de datalli d’i mior del mondo. **[6]** In *Baldacho* se lavora drapi d’oro de molte guixe, drapi de seta de molte guixe, de nasix e de naeli e de chremexi, e fa-sege diversi lavorieri a bestie e oxeli ed altre figure molto richamente. **[7]** *Baldacho* è lla plui nobille zitade e lla plui mestiera che sia in quelle contrade. **[8]** E sapiate ch’el fo in *Baldacho* uno *chalifo* de’ *saraxini* [a] l qual ‹se› trovò el maor texoro d’oro et d’arzento e de piere prezioxe che trovasse mai omo, e dirò-ve chomo.

**[9]** In l’ano della incharnazion de Cristo MCCLV lo *Gran Segnior de’ Tartari* che aveva ‹nome› *Alau*, che fo fradello del *Gran Segnior* che regnia mo’, ello lo qual à nome *Chublai*, asenblò un oste grandenisimo e vene sovra *Baldacho*, e prexe la zità per forza. **[10]** E questo fo molto grande fato perzioché in *Baldacho* era plui de omeni centomillia a chavalo, senza i pedoni. **[11]** E quando lo re vene in la cità, el trovò al *chalifo* una tore piena d’oro e d’arzento e de piere prezioxe e altro texoro asai. **[12]** Ed era lo texoro sì grande ch’el non se chrede che mai se trovasse maor quantitade insieme. **[13]** Quando *Alau* vide questo texoro, el se dè’ grande meravegia, e mandò per lo *chalifo* e fè’-lo vegnir davanti, e sì li disse: «*Chalifo*, e’ me d[o] gran meraveglia della avarizia toa, che tu fosti sì mixero che tu non volesti spendere né donar de questo texoro ali chavalieri e alla tua zente, e savevi ben che vegniva sora de ti per disfar-te, sì chome nemigo mortalle. **[14]** Se tu avesti dispensato el tuo texoro per la |11v| zente toa, forsi che averisti defexa tua zità». **[15]** El *chalifo* non sape che risponder de niente. **[16]** E alora disse *Alau*: «*Chalifo*, dapo’ ch’io ò vezuto che tu ami tanto questo texoro, io te ’l voglio dar a manzar». **[17]** E fè’ prender el *chalifo* e meter in la tore. **[18]** *Alau* disse: «Dapo’ che tu à chusì amato questo texoro, manza-ne!». **[19]** E chomandò che non i fosse dado da manzar nì da ber. **[20]** E po’ disse: «Manzia de questo texoro quanto tu voi, e sapi di zerto che tu non arai mai altro da mangiar nì da bere». **[21]** In chavo de quatro zorni el *chalifo* morì. **[22]** Da questo *chalifo* innanzi non ave *saraini* plui *chalifo*.

**[23]** Or avete odito de *Baldacho* e del texoro, mo’ ve dirò de *Turis*. **[24]** Ben ve porìa dir dei lor chostumi e delle lor uxanze, ma perché tropo sera‹ve› longo a dire, sì taxerò e chonterò-ve altre cosse meraveglioxe e stranie.