**VB, 15**

**[1]** *‹B›aldach* è citade grandissima et abitada per *saraini* nel meço dila qual ne core un gran fiume, el qual mete in mar dala parte dever meçodì; et à de chorso, el dito fiume, da *Baldach* fina el *Mar Indian* çornade .XVIII., apresso una citade che se chiama *Ochosi*. **[2]** E fra *Baldach* et *Ochosi* su per el fiume n’è una gran citade chiamada *Bastra*, dove naschono i mior datalli abia el mondo. **[3]** In *Baldach* è gran mestier de pani de seda, de ormesi e pani d’oro; e lì è ’l *chalifa* de’ *saraini* el qual fia dito esser el più richo homo se sapia per tuto el levante, el qual nela fin fu fato morire da fame in questo modo. **[4]** Nel .MIIcLXXX. el *Gran Segnor d’i Tartari* chiamato *Alau*, con grandissima possança de çente da chavallo et da pé, mosse guera ala citade de *Baldach*, a guardia dela qual era olltra .Cm. chavalieri, olltra grandissima quantità de pedoni; pur finaliter quella el prese, che fu mirabele cossa. **[5]** Nela qual citade era la tore del *chalifa*, nela qual era tuto l’oro et aver suo; el qual era in tanta quantità che ’l *Segnor Alau*, visto quello, ne rimaxe stupefatto apena credendo che tanto oro fosse nel mondo. **[6]** Fecese vegnir ala so presencia el *chalifa* che era prixone e domandòllo donde et chome tanto oro et aver l’avea potuto aquistar, e quel di tanto oro el volea far; al qual el *califa* nula respose. **[7]** Replichò *Alau*: «Che ne volevetu far? Non savevi che io me apariava con l’oste mio per farte guera? E chome fosti sì dolente che con tanto oro podevi adunar tanta giente che non sollo eri suficiente a defenderte ma a segnoreçare el mondo?» **[8]** Al qual el *chalifo* atonito e spauroso nula respoxe; replichò *Alau*: «Tu non parli! Io çudego che più el texoro che te amavi, nel qual forssi speravi esser la sustancia dela vita toa. **[9]** E però io delibero farte intendere chome bene ài iudichato: e se questo tesoro da te tanto è più di te amato, serà quello dia sustancia al tuo viver». **[10]** Chomandò el *chalifa* fose messo nela tore sollo aconpagnato con el suo tesoro sença alltra vitualia da mangiare. **[11]** El misero *chalifo*, aveduto tardi del suo erore, non posendo avere alguna sustancia dal tesoro suo, in chapo de çorni .IIII°. morite.