**Fr1, 25**

Ci dit le .XXV. chapitre de la grant miracle qui avint a *Baudas* de la montaigne.

**[1]** Il fu voirs que entre *Baudas* et *Mausul* avint que un *caliphe*, qui estoit a *Baudas* au tans qu’il couroit .MCCLXXV. [ans] de Crist, qui [moult] haoit les *Crestiens*, car jour et nuit il pensoit comment il peust faire retourner *sarrazins* [les *Crestiens*] de sa terre, ou se non faire les morir. **[2]** Et de ce se conseilloit touz jourz [a ses] prestres de sa loy, car touz ensamble leur voloient aussi moult grant mal; et ce est chose veritable que touz les *Sarrazins* monde veulent touz jourz moult grant mal aus *Crestiens* du monde.

**[3]** Or avint que le dit *caliphe* avec ses sages trouverent un tel point en une nostre euvangile comme je vous dirai, qui dit [que se il fust] *Crestiens* qui [eust] tant de foy comme [est] le granel d’une [senevé] et deist a une montaigne de lever soi, elle se leveroit. **[4]** Et sachiez, ainsi est la veritez. **[5]** Et quant il orent ce point trouvé, si orent moult grant joie, car ce estoit bien chose de faire les touz [tourner] *sarrazins* ou morir.

**[6]** Si manda le *caliphe* touz les *Crestiens* de sa terre, qui moult furent grant cantité, et quant il furent devant lui, il leur moustra cele euvangile et leur fist lire le point qui est dedenz, que je vous ai dit. **[7]** Et quant il l’orent leu, si demanda s’il estoit voirs. **[8]** Li *Crestiens* respondirent que ainsi estoit il voirs vraiement. **[9]** «Or depuis, fait li *caliphes*, que vous dites que il est voirs, dont vous metrai je un jeu parti, car bien doit avoir entre vous, qui estes tant de gent, [ce petit] de foy: ou vous ferez cele montaigne remuer que vous veez la – si leur moustra au doit, qui pres estoit ou je vous ferai touz morir de male mort. **[10]** Et se vous voulez eschaper de la mort, si retournez tuit sarrazin de nostre bonne loy. **[11]** Et a ce faire vous donrai je respit .X. jourz, et, se a celui terme n’est fait, ou vous morrez ou vous [retournerez] *sarrazins*.»

**[12]** Et quant il leur ot ce dit, si les [congea], que il deussent aler penser seur le[ur] besoingne a ce fait acomplir.