**Fr2, 25**

Ci dist de la merveille, que avint a *Baudas*, de la montaigne. .XXV.

**[1]** Il fu voirs que entre *Baudas* et *Mausul* avint que .I. *caliphe*, qui estoit a *Baudas* au temps que couroit .M.CC.LXXV. ans de Crist, qui moult haoit les *Crestiens*, car jour et nuit pensoit comment il peust faire retorner les *Crestiens* a sa loy, qui estoient en sa terre, ou, se non, faire les mourir. **[2]** Et de ce se conseilloit touzjours a ses prestres de sa loy, car touz ensamble leur vouloient aussi moult grant mal; et ce est chose veritable que touz les *Sarrazins* du monde vouloient tousjours moult grant mal a touz les *Crestiens* du monde.

**[3]** Or avint que ledit *caliphe* avec ses sages prestres trouverent I. tel point en une nostre evangille, com je vous dirai, qui dist que se il fust uns *Crestiens* qui eust tant de foy comme est le grain d’un seneve et deïst a une montaigne qu’ele se levast, elle se leveroit. **[4]** Et certes ainssi est la verité. **[5]** Et quant il orent ce point trouvé, si orent moult grant joie, car ce estoit bien chose de faire les touz tourner a leur loy ou fere mourir. **[6]** Si manda adonc le *caliphe* touz les |10d| *Crestiens* de sa terre, qui moult furent grant quantité. **[7]** Et quant il furent devant lui, il leur moustra cele evangille et leur fist lire le point, qui est dedens, que je vous ai dit. **[8]** Et quant il l’orent leu, si demanda se ce estoit voirs. **[9]** Les *Crestiens* respondirent que voiremenz estoit il. **[10]** «Or, depuis que vous d‹i›tes», dist le *Caliphes*, «que il est voirs, donc vous ferai une partie telle, car bien doit avoir entre vous, qui estes tant de gent, ce petit de foy: ou vous ferés remuer celle montaigne que vous veez la», et lor moustra au doi, qui pres d’illec estoit, «ou je vous ferai tuit morir de male mort. **[11]** Et se vous voulez eschaper de la mort, si devenez tuit *Sarrazin* de nostre bonne loy. Et a ce fere vous donne je respit .X. jours; et se a celui termine n’est fait, ou vous morrés ou vous retournerez *Sarrazins*». **[12]** Et quant il leur ot ce dit, si les congea, que il deussent aler penser seur leur besoigne a ce fait acomplir.