**Fr2, 26**

Comment les *crestiens* orent grant paour de ce que le *caliphe* lor avoit dit. .XXVI.

**[1]** Quant les *Crestiens* orent entendu ce que li *caliphe* leur avoit dit, si orent moult grant paour, mais ceste foiz mistrent toute lor esperance a Dieu leur creatour que il les aidera de cest grant peril. **[2]** Si furent a conseil touz les sages *Crestiens* qui la estoient, que il y avoit evesques et prestres assez, et n’en |11a| porent autre chose fere mes que tourner par devers celui par qui touz biens vient: que par sa pitié les deffende des mains au cruel *caliphe*.

**[3]** Si furent touz ensamble, et hommes et fames, en oroisons .VIII. jours et .VIII. nuis. **[4]** Et au chief des .VIII. jours vint avision a .I. evesque, qui estoit moult bon crestien, par le saint angle du ciel: que il deïst a .I. [ç]avetier crestien qui n’avoit que .I. oeil de fere la proiere a Dieu et que, par sa bonté, Diex acomplira la priere que il avoient fait per la saintëé au [ç]avetier.

**[5]** Or vous dirai de cel [ç]avetier quel homme il estoit. **[6]** Sachiez que moult menoit honneste vie et chaste; et junoit et ne fesoit nul pechié; et chascun jour aloit oïr messe a l’eglise et donnoit chascun jour pour Dieu de son gaaing. **[7]** Et l’achoison pour quoy il n’avoit que .I. oeil fu ceste. **[8]** Il avint que .I. jour vint une fame a lui pour fere lui uns sollers et li monstra son pié por prendre la mesure. **[9]** Et elle avoit moult bele jambe et biau pié: si se scandaliza trestous en sa conscience de pechié; et il pluseurs foiz avoit oï dire en la sainte evangile que, se l’oeil dehors escandalisoit la conscience, de trere le hors de la teste maintenant, avant que pechier. **[10]** Et il ainssi fist, que, depuis que la fame se fu partie, si prist l’alesne de quoi il cousoit et s’en donna parmi l’oeil si que il le |11b| creva. **[11]** Et ainssi perdi son oeil per ceste maniere. **[12]** Or veez se il estoit saint homme et juste et de bonne vie.