**VA, 18**

De uno bel miracollo che adevene dentro *Baldacho* e *Mosul*; et altre cosse.

**[12]** Li *cristiani* fono in grande tribolazion, ma tuta fiata avevano bona speranza innel nostro segnior misier Iesu Cristo che li doveseno aidar a questa afare. **[13]** Quando fo passato VIII zorni un anziolo de Dio aparse in vixione a uno santo veschovo, e dise da parte de Dio che lu el dovesse dire a uno chalzolaro che aveva meno uno ochio, ch’el dovesse far lo dì ordinato orazione a Cristo, e lui farìa muover la montagnia segondo che dimandava el *chalifo*. **[14]** E dise-ge la nome e lla chaxa del chalzolaro.

**[15]** E aveva el veschovo piuxor fiade vista quella tal vixion, et lui la disse ai altri, e mandòno per quel chalzolaro, e pregò-llo ch’el dovesse far questa orazion a Iesu Cristo. **[16]** El bon homo se schuxiava digando ch’el era pechator e non era degnio d’aver questa grazia. **[17]** Or sapiate che lui se schuxiava per umanità, ché l’era homo de santa vita, ed era onesto e chasto, e guardava-sse da ogni pechato. **[18]** Ogni dì andava a messa e fazeva ellimoxine segondo la soa possanza, ed era grande amigo de Dio. **[19]** Or s’aveva lui medemo trato fuora l’ochio dreto per la chaxione ch’io ve dirò. **[20]** El aveva piuxor fiade aldido dir e lezer e predichar che ’l nostro Segnior disse in l’evangielio: «Se l’ochio dreto te schandolizia, trate-llo dela testa e buta-’l via». **[21]** Questo chalzolaro non sapeva lezier né scriver, e iera de bona sinplizità, e chredeva che quella parolla se intendesse sì chome ’la sonava, né non sapeva chonsiderare in quella parolla altro intendimento. **[22]** Or avene uno dì che una zovene dona, la qual era molto bella, vene a chaxa de questo chalzolar per chonprar do chalzari, e ’l volsse veder el pe’ alla dona per sapere che chalzari ella voleva. **[23]** La dona iera deschalza e mostrò-li el pe’ e lla ganba, e ’l dimonio tentò questo chalzolar sì ch’el ave dilleto de veder el pe’ e lla ganba de questa dona. **[24]** Ma pocho stete sopra de ziò, e inchontinente el dè’ conbiado alla dona e non volsse ch’ela stesse plui. **[25]** E possa chomenzò a riprender lo chorsso de ziò ch’elo avea avuto rio pensiero. **[26]** E richordà-sse de quella parolla che dise el vanziellio, segondo che nui avemo sopra dito, e inchontinente |12v| se chavò l’ochio dreto della testa per chontrizion de quel pechato. **[27]** Or avemo dita la chaxion per la qual quel chalzolaro aveva meno l’ochio.