**Fr1, 28**

Ci dit le .XXVIII. chapitre comment la priere de celui homme sabatier fist remuer la montaigne.

**[1]** Quant le jour du terme fu venus, si se leverent les *Crestiens* le main touz, hommes et femmes, petiz et granz, qui estoient plus de .C. mil personnes, et alerent a l’eglyse et oÿrent la sainte messe. **[2]** Et quant la sainte messe fu chantee, si se mistrent tuit ensamble a la voie a aler au [plain, pres] de cele montaigne, a grant procession et avec la precieuse crois devant eulz, a granz cris et a granz lermes. **[3]** Et quant il furent la venu, si trouverent la le *caliphe* avec tout son ost [de] *Sarrazins*, appareilliez d’eulz ocirre ou de tourner a leur loy, car il ne cuidoient pas que Dieux leur feist ceste grace aus *Crestiens*. **[4]** Et li *Crestiens* avoient moult grant paour, mais toutes voies avoient lor esperance vers Jesus Crist.

**[5]** Si prist le sabatier la beneÿçon de l’evesque et puis se geta a terre a genoulz devant le signe de la vraie crois et tendi ses mains vers le ciel, et fist ceste oroison: «Biau Sire Dieux omnipotent, je te pri [que] par ta sainte bonté [tu vueilles] faire ceste grace a cest tien pueple, a ce que il ne muirent ne que ta foy ne soit abatue ne desprisiee, non mie que je soie dignes de toi prier ne requerre, mais ta puissance est si grant et ta misericorde que tu oies ceste moie priere de moi qui sui ton serf plains de pechiez.» **[6]** Et quant il ot faite sa priere et s’oroison vers Dieu, le souverain pere par qui toutes graces sont acomplies, maintenant, voiant le *caliphe* et touz les *Sarrazins* et autres gens qui estoient la, se leva la montaigne de son lieu et ala la ou le *caliphe* avoit commandé.

**[7]** Et [quant] le *caliphe* et touz les *Sarrazins* virent ce, si demourerent tous esbahiz et furent moult esmerveilliez de ceste miracle que Diex avoit faite pour les *Crestiens*, si que grant cantité de *Sarrazins* devindrent crestiens, et proprement le *caliphe* se fist bauptisier ou non du Pere et du Fil et du Saint Esperit, Dieu amen, et devint crestien, mais ce fu secreement; car, quant il morut, si trouva l’en une croiz a son col pendant, si que pour ce ne le voudrent ensevelir li *Sarrazin* avec les autres *caliphes*, mais le mistrent a part des autres.

**[8]** Les *Crestiens* orent moult grant joie de ceste saintime miracle et [s’en tornerent] faisant moult grant feste, rendant graces a leur Createur de ce que il leur avoit fait. **[9]** En tel maniere [ala] ce fait comme vous avez oÿ, [de quoy] ce fu moult grant miracle. **[10]** Et ne vous merveilliez se li *Sarrazin* heent les *Crestiens*, car la maloite loy que *Mahoms* leur donna si commande que touz les maus que il pueent faire a toutes manieres de gens et meïsmes aus *Crestiens* que il [le] doivent faire, et d’embler le leur, et de tous les autres maus, puis que il n’est de sa loy. **[11]** Et veez con sanglante loy et com mauvais commandemens que il ont. **[12]** Et tous les *Sarrazins* du monde se maintiennent en ceste maniere.

**[13]** Or vous avons conté de *Baudas* mais vous [porrions] avoir conté de leur afaires et de [leur] coustumes, mais trop seroit longue matire, pour ce que je vous conterai ci avant de granz choses et merveilleuses si comme vous porrez entendre en ce livre tout appertement. **[14]** Si vous conterai ore de *Toris*, la noble cité.