**VB, 17**

|232v| **[1]** ‹U›dito el veschovo et tuti *cristiani* el chomandamento del *chalifa*, ingienochiati con el chapo in tera se meseno, et dal çavataro confortati che i steseno di costantissimo animo nela fede cristiana, però che se per le mano del *califo* i morissino, tuti con grandissima et indubitata fede doveano esser certi chome martori de C[ri]sto anderebeno nel santo paradiso. **[2]** Ai qual tuti con constantisimo animo promese che se al nostro Segnor Idio piacesse la morte soa, tuti erano pronti per amor suo receverlla. **[3]** Mesose in tera, el çavataro, levate le mane al çiello, disse: «Segnor Idio, che creasti tute chosse vessibelle et invesibelle, et che te degnasti mandar el tuo fiollo a recever charne umana et morte per redimer nui miseri pechadori; el nome del qual nui avemo senpre confessato et chonfesemo; et se a tte piace nui siamo presti, non negendo el nome tuo, di recevere quel martirio che a te Segnor Idio piace. **[4]** Ma nui te pregamo açò la suma potencia toa, da per nui tuo’ *cristiani* confesata, sia da tuti questi infedelissimi homeni chognosuta; e benché di tanta gracia non siamo degni, la tua inmensa misericordia asoplischa ai manchamenti nostri, i quali confessiamo non meriti de tanto dono et gracia. **[5]** Ma pur Padre eterno açò che el nome tuo et la potencia toa da tuti sia chognosuta, di gracia sengular nui misseri pecadori te domandiano che per la possança del nome tuo, questo monte se debia mover». **[6]** Chonpiuta l’oracione, el monte grandissimo se mosse con mirabelle e spauroso tremore dela tera. **[7]** Inspaurito el *califo* e tutti *saracini*: «Cessate per Dio dalle oraciun vostre!», tutti *saracini* començòrno a cridare, però che tanto andava et movevasse el monte quanto l’oraciun del çavataro fia continua. **[8]** Çesata l’oracione, el monte se fermò con tanto spavento de tuti *sar[a]cini* et di tanta stupefatacione, che molti de’ lloro per el mirabelle mirachollo se feceno cristian; et ecian fi ditto el *challifa* in ochulto confessò esser cristian.