**Fr1, 29**

Ci dit le .XXIX. chapitre de la noble cité de *Toris*.

**[1]** *Toris* est une grant cité et noble, qui est en une province qui est appelee *Yrac*, et ausi a tel non, [en laquele] a pluseurs citez et chastiaus, mais pour ce que *Toris* est la plus noble, vous conterai de son afaire. **[2]** Il est voirs que les hommes de *Toris* vivent de marcheandise [et d’ars], car il labourent de toutes manieres de dras de soie dorez de pluseurs façons, moult biaus et de grant vaillance.

**[3]** La cité est [si] bien assise que d’*Ynde* et de *Baudas* et de *Masal* et de *Tremesor* et de mains autres lieus y viennent les marcheandises, si que pour ce y vient maint marcheant latin et proprement Genevois pour acheter et pour faire leur afaires, car on y trueve aussi moult grant quantité de perrerie. **[4]** Ele est citez que li marcheant y font moult de leur pourfit. **[5]** Ce sont gens de povre afaire et sont moult mellés de maintes manieres: il y a *Ermins*, *Nestorins*, *Jacopins*, *Jorgains*, *Perssanz*, et encore hommes qui aourent *Mahommés* – c’est le pueple de la cité et sont moult mauvaises gens, et s’apelent [*Torizi*]. **[6]** La vile est toute avironnee de biaus jardins et delitables, plains de moult biaus fruis de pluisours manieres, moult bons et assez de grant maniere.

**[7]** Or laisserons de *Toris*, si vous conterai de la grant province de *Persse*.