**Fr2, 29**

Ci devise de la noble cité de *Tau|ris.* |12a| .XXIX.

**[1]** *Tauris* est une grant cité et noble qui est en une grant province qui s’appelle *Yrac*, et einsi a tel non, en laquele a pluseurs citez et chastiaus, mais, pource que *Tauris* est la plus noble, vous conterai de son afaire.

**[2]** Il est voirs que les hommes de *Tauris* vivent de marcheandise et d’art, car il labourent de toutes manieres draps de soie et dorés de pluseurs fa[ç]ons moult beaus et de grant vaillance. **[3]** La cité est si bien assisse que d’*Inde* et de *Baudas* et de *Mausul* et de *Cremesor*, et de mains autres lieus, y vienent les marchandises, si que pour ce y vienent pluseurs marchans latins, et proprement genevois, pour acheter et pour faire leur afaire, car il s’i treuve aussi moult grant quantité de perrerie. **[4]** Elle est cité que les marchans y font moult leur profit. **[5]** Il sont gent de povre afaire et sont moult mellees de maintes manieres: il y a *Hermins*, *Nestorins*, *Jacobins*, *Jorgans*, *Persans*, et encore hommes qui aourent *Mahommet*, et c’est le pueple de la cité, et sont moult mauveses genz, et s’appellent *Tou‹ri›zi*. **[6]** La ville est toute avironnee de moult biaus jardins et delitables, plains de moult biaus fruiz de pluseurs manieres moult bons et assez de grant maniere.

**[7]** Or lessons de *Tauris* et vous conterons de la grant province de *Perse*.